Persaingan vaksin COVID-19 perlu adil

KUALA LUMPUR, 27 Muharram 1442H, Selasa – Malaysia mengulangi bahawa akses kepada mana-mana ubat antivirus dan vaksin untuk pandemik COVID-19 haruslah adil dan saksama, kata Menteri Luar Datuk Seri Hishammuddin Tun Hussein.

Wisma Putra dalam kenyataan hari ini memaklumkan, ketika Mesyuarat Menteri-Menteri Luar ASEAN ke-53 (AMM-53) dan Mesyuarat-Mesyuarat Berkaitan yang berlangsung antara 9 hingga 12 September, Hishammuddin menekankan bahawa persaingan tidak adil seperti monopoli terhadap ubat-ubatan antivirus dan sebarang vaksin COVID-19 yang berpotensi perlu dihalang.

“Semasa Mesyuarat Menteri-Menteri Luar Sidang Kemuncak Asia Timur ke-10 (EAS FMM), Hishammuddin menyatakan tentang kepentingan negara anggota EAS bekerjasama dengan ASEAN untuk menangani kesan buruk akibat pandemik itu, serta memelihara rantaian bekalan global.

“Pada Mesyuarat Menteri-Menteri Luar ASEAN + 3 (APT FMM) ke-21 pula, Hishammuddin menekankan perlunya negara-negara ASEAN + 3 untuk terus bekerjasama rapat bagi meningkatkan hubungan ekonomi yang saling menguntungkan, khususnya dalam menghadapi ketidaktentuan ekonomi dan kewangan global disebabkan wabak itu,” menurut kenyataan itu.

Menteri-Menteri Luar ASEAN mengambil maklum terhadap laporan kemajuan untuk merealisasikan keutamaan ASEAN dan hasil-hasil utama untuk 2020 dan tindak balas kolektif ASEAN terhadap wabak itu serta menyetujui penerbitan Deklarasi Pemimpin bagi Visi Pembangunan Komuniti ASEAN Pasca 2025 pada Sidang Kemuncak ASEAN ke-37 yang dijadualkan berlangsung November ini, semasa Mesyuarat Majlis Penyelarasan ASEAN (ACC) ke-27.

Sepanjang acara tiga hari bermula 9 Sept melalui sidang video, Hishammuddin juga menghadiri mesyuarat Suruhanjaya Zon Bebas Senjata Nuklear Asia Tenggara (SEANWFZ); Forum Serantau ASEAN (ARF) ke-27 dan menyertai Pasca Persidangan Menteri (PMC) dengan sembilan rakan dialog iaitu Australia, Kanada, China, Kesatuan Eropah, India, Jepun, New Zealand, Republik Korea dan Amerika Syarikat (AS).

Pada AMM ke-53, Hishammuddin mengulangi komitmen tegas Malaysia untuk menjaga kedaulatan, hak kedaulatan dan kepentingannya, iaitu perselisihan wilayah dan maritim harus diselesaikan dengan cara damai dan sesuai dengan prinsip undang-undang antarabangsa yang diakui secara universal, termasuk Konvensyen Pertubuhan Bangsa-Bangsa Bersatu tentang Undang-Undang Laut (UNCLOS) 1982.

“Menteri Luar juga menggesa negara anggota ASEAN untuk bekerjasama dalam menangani sepenuhnya impak dan cabaran yang ditimbulkan oleh krisis berpanjangan di Rakhine, Myanmar termasuk pemerdagangan manusia,” menurut Wisma Putra.

Kementerian itu menyatakan, Hishammuddin sekali lagi menekankan kedudukan Malaysia mengenai perselisihan wilayah dan maritim dan menekankan keperluan bagi AS dan Republik Korea untuk meneruskan rundingan vis-à-vis terhadap situasi di Semenanjung Korea, semasa ARF ke-27.

Hishammuddin menegaskan semula pentingnya Perjanjian SEANWFZ sebagai instrumen utama kepada pelucutan dan pengawalan senjata nuklear, menolak sebarang rancangan Israel untuk memperluas wilayah Palestin yang didudukinya di Tebing Barat, dan menekankan keperluan menyelesaikan proses penghantaran pulang pelarian dari Rakhine.

Dalam mesyuarat Suruhanjaya SEANWFZ, Malaysia menyedari perbezaan kedudukan oleh negara anggota ASEAN berhubung keraguan negara dengan senjata nuklear terhadap Perjanjian SEANWFZ.

Bagaimanapun, untuk menggerakkan proses itu, Hishammuddin menegaskan keperluan untuk meneruskan perbincangan mendalam antara pegawai dan pakar, serta menetapkan matlamat yang nyata, menurut Wisma Putra.

Semasa PMC dengan rakan dialog ASEAN, anggota mengupas mengenai kemajuan yang dicapai di bawah Pelan Tindakan antara ASEAN dengan rakan dialog masing-masing, yang secara kolektifnya melihat pertukaran pandangan mengenai perkara berkaitan isu serantau dan antarabangsa yang menjadi perhatian bersama.

“Isu itu termasuk maklum balas rantau terhadap pandemik itu, industri kelapa sawit, perkembangan di Laut China Selatan, Semenanjung Korea dan Rakhine, usaha antipengganas dan ekstremisme serantau, perubahan iklim, kesediaan pengurusan bencana, keselamatan maritim dan isu keselamatan lain.

“Mesyuarat juga menerima pakai Pelan Tindakan lima tahun (2021-2025) dengan Kanada, New Zealand, India, Republik Korea dan AS,” menurut kenyataan itu.

Pada Sesi Khas Mesyuarat Majlis Penyelarasan ASEAN mengenai Pembangunan Sub-Serantau, Hishammuddin menekankan bahawa ASEAN perlu bekerjasama untuk memulihkan rantaian bekalan, meningkatkan infrastruktur digital dan kesalinghubungan, menggiatkan rundingan antara entiti subserantau dan menggalakkan lebih banyak model perkongsian awam-swasta dalam pelaburan bagi menyokong inisiatif pembangunan di bawah kerjasama subserantau.

Beliau turut mengambil bahagian dalam Dialog Menteri ASEAN mengenai Pengukuhan Peranan Wanita untuk Keamanan dan Keselamatan Mampan serta menyertai rakan sejawatannya dalam Mesyuarat Bersemuka antara Menteri-Menteri Luar ASEAN dengan Suruhanjaya Antara Kerajaan ASEAN mengenai Hak Asasi Manusia (AICHR). – Bernama


Jordan haramkan penerbitan berkait komplot Putera Hamzah

AMMAN, 24 Syaaban 1442H, Selasa – Ketua pendakwa raya Amman, Jordan melarang penerbitan maklumat mengenai komplot yang didakwa membabitan adik tiri raja, Putera Hamzah, kata televisyen kerajaan.

Perintah yang dikeluarkan hari ini dibuat setelah Putera Hamzah – yang kerap mengkritik kerajaan sebelum ini – berikar taat setia kepada Raja Abdullah II, dua hari setelah baginda mendakwa  ditahan di rumah.

“Bagi menjaga siasatan perkhidmatan keselamatan terhadap Putera Hamzah dan rahsia-rahsia lain, kerajaan memutuskan untuk mengharamkan sebarang perkara berkaitan siasatan buat masa ini.

“Larangan itu melibatkan semua media audiovisual dan jaringan sosial, selain penerbitan semua imej atau klip video berkaitan subjek kerana ia akan mengganggu tindakan undang-undang,” kata pendakwa raya, Hassan al-Abdallat dalam satu kenyataan yang dibaca di televisyen negara itu.

Kerajaan Jordan menuduh Hamzah, seorang bekas putera mahkota, terbabit dalam ‘rancangan jahat’ dan konspirasi hasutan untuk ‘menganggu keamanan kerajaan’.

Sekurang-kurangnya 16 yang lain ditangkap ekoran komplot itu.

Pada awal hari Isnin, Putera Hamzah yang mendakwa ditahan di dalam istana diraja di Amman berkata, baginda tidak akan tunduk kepada sebarang arahan yang mengawal pergerakannya.

Bagaimanapun, baginda berubah fikiran apabila dilaporkan berikrar untuk taat setia kepada Raja Abdullah tidak lama selepas itu.

Raja Abdullah II melantik Putera Hamzah sebagai Putera Mahkota pada 1999 bagi memenuhi wasiat Raja Hussein, namun memecatnya pada 2004. – Agensi


Kelulusan pergerakan individu bekerja sendiri hingga 7 Julai

KUALA LUMPUR, 18 Zulkaedah 1442H, Selasa – Tempoh kelulusan pergerakan secara one-off yang diberikan kepada pekerja sendiri yang tamat semalam, dilanjutkan hingga 7 Julai ini, kata Ketua Polis Negara Datuk Seri Acryl Sani Abdullah Sani.

Beliau berkata, sebelum ini, polis memberikan kelulusan pergerakan secara one-off kepada pekerja sendiri seperti tukang paip, penyelenggara, penjaja tepi jalan yang tiada majikan untuk beroperasi dalam tempoh Perintah Kawalan Pergerakan (PKP) 3.0.

“Bagi pergerakan selepas 7 Julai di bawah fasa 1 Pelan Pemulihan Negara, tukang paip, penyelenggara dan penjaja tepi jalan yang tiada majikan perlu mengemukakan permohonan baharu.

“Kelulusan pergerakan ini akan diberikan untuk tempoh 14 hari dan perlu memohon semula apabila tamat,” katanya dalam kenyataan hari ini. -Bernama


Gempa Afghanistan: Penduduk kelaparan, tiada tempat berteduh

KABUL, 24 Zulkaedah 1443H, Jumaat – Penduduk Afghanistan yang terselamat daripada gempa bumi mengakui mereka kini berdepan kelaparan selepas tiada makanan dan perlindungan.

Lebih membimbangkan adalah kerana mereka kini turut berdepan risiko wabak Kolera terutama di wilayah Paktika, yang paling teruk berdepan gempa bumi.

Salah seorang penduduk, Agha Jan yang ketiadaan makanan dan perlindungan mencari sesuatu di sebalik runtuhan itu kelihatan bergenang air mata apabila menemui kasut anak lelakinya.

“Ini kasut anak lelaki saya yang terkorban bersama dua isterinya serta tiga lagi anaknya.

“Semua kini tinggal serpihan sahaja, tiada apa yang boleh saya lakukan buat masa ini, saya ketiadaan makanan dan juga perlindungan,” katanya sambil berkongsi kejadian gempa tersebut berlaku ketika dia sedang nyenyak tidur.

Katanya, ketika kejadian dia menjerit memanggil sepupunya untuk membantu dan mencari ahli keluarganya namun kesemua mereka terkorban dalam kejadian tersebut.

Perkampungan Agha Jan di wilayah Barmal merupakan salah satu daripada lokasi yang teruk terjejas akibat kejadian gempa bumi yang mengorbankan kira-kira 1,000 penduduk manakala lebih 3,000 yang lain mengalami kecederaan.

Penduduk perlu mengambil masa sehingga tiga jam untuk ke bandar berdekatan dan kebanyakan jalan di lokasi terpencil berdepan kesukaran apabila jalan raya utama musnah memaksa pesakit dibawa ke haspital menggunakan helikopter tentera Taliban.

Walaupun kebanyakan rumah di perkampungan berkenaan dibina dengan lumpur dan batu, kesemuanya musnah teruk menyebabkan mereka kini tiada tempat perlindungan yang selamat.

Habib Gul, yang bekerja di Karachi, Pakistan bergegas pulang ke kampungnya di Barmal, selepas mengetahui 20 ahli keluarganya terdekat terkorban dalam kejadian tragis.

Kata Habib, dia kini ketakutan selepas melihat kejadian melanda ahli keluarga selain terpaksa menahan lapar dan tidak tahu di mana mahu berteduh selepas rumah yang didiami keluarganya runtuh. – Agensi


PAS Pahang anggap MN masih harmoni

KUANTAN, 26 Rabiulakhir 1443H, Rabu – PAS Pahang menyifatkan Muafakat Nasional (MN) di negeri itu masih dalam keadaan harmoni dan akan terus dengan agenda memperkasakan kerjasama berkenaan.

Malah, pada masa sama, parti itu akan mempertahankan Perikatan Nasional (PN) sebagai persediaan menghadapi Pilihan Raya Umum Ke-15 (PRU15).

Pesuruhjaya PAS Negeri Pahang, Rosli Abdul Jabar menegaskan, PAS Pusat juga masih kekal dengan kerangka agenda ‘Perkukuhkan MN dan Pertahankan PN’.

“Kenyataan daripada pengerusi PN Pahang bahawa gabungan parti itu akan bertanding di semua 14 kerusi Parlimen Pahang pada PRU 15 mengambil kira jika gabungan dan rundingan bersama UMNO gagal.

“PAS Pahang masih tetap dengan objektif penyatuan iaitu tidak berlakunya pertembungan tiga penjuru di PRU15 akan datang,” katanya dalam kenyataan, hari ini.

Usaha PAS untuk mencapai objektif PRU15 terus berjalan sehingga kini kerana tiada sebarang keputusan rasmi bahawa PAS memutuskan hubungan sama ada dengan MN atau PN.

“Begitu juga tiada keputusan rasmi berkaitan pembahagian kerusi pilihan raya dengan kedua-dua pihak.

“PAS Pahang akan terus bersabar membawa agenda penyatuan dengan tiga prinsip yang telah dijelaskan oleh Presiden, Tan Sri Abdul Hadi Awang sewaktu Muktamar PAS Kali ke-67 dengan prinsip keadilan kepada seluruh manusia termasuk terhadap musuh.

“Dan prinsip perpaduan ummah sebagai satu keluarga besar walaupun terdiri daripada pelbagai bangsa dan agama serta Islam memimpin, jadi semua perintah Allah SWT hendaklah dilaksanakan dengan sempurna, di samping menunaikan kewajipan dakwah kepada seluruh manusia yang tidak berpisah dengan politik,” katanya.

Muafakat Nasional ditubuhkan pada 14 September 2019 oleh UMNO dan PAS atas alasan mahu mengukuhkan semula kesatuan politik bangsa Melayu.

Bagaimanapun, peranan dan fungsi Muafakat Nasional kini terus menjadi persoalan dan seolah-olah dilihat seperti hilang punca.


Pengeluaran MyKid ditangguh 6 bulan

MELAKA, 21 Jamadilakhir 1444H, Sabtu – Pengeluaran kad pengenalan MyKid ditangguh selama tempoh enam bulan berikutan kekurangan bekalan mikrocip di peringkat global.

Ketua Pengarah Jabatan Pendaftaran Negara (JPN), Datuk Ruslin Jusoh berkata, bagaimanapun proses pendaftaran bagi permohonan MyKid tetap berjalan seperti biasa.

Katanya, JPN sedang berusaha menyelesaikan tunggakan pengeluaran MyKid yang dihadapi sejak industri mikrocip terjejas akibat pandemik COVID-19.

“Proses (permohonan) akan berterusan, setelah perolehan baharu bekalan cip kita akan serahkan secara berperingkat tapi untuk tempoh ini JPN bercadang akan membuat penangguhan sementara pengeluaran MyKid.

“Kita harap ibu bapa dapat bersabar kerana JPN sedang dalam proses perolehan baharu yang cuba akan selesaikan dalam tempoh enam bulan,” katanya seperti dilapor media tempatan, hari ini.

Susulan itu, beliau menyarankan orang ramai dan semua agensi kerajaan serta swasta menggunapakai sijil kelahiran sebagai pengganti dokumen pengenalan diri buat masa ini.

“Saya juga menyeru kepada semua agensi kerajaan dan swasta supaya menerima sijil kelahiran untuk sebarang urusan kanak-kanak, sama ada kegunaan sekolah atau pusat kesihatan.

“Jangan ingat MyKid satu-satunya dokumen diiktiraf kerana sijil kelahiran juga dokumen sah dikeluarkan kerajaan, saya juga mohon ibu bapa agar bersabar, kita faham ada rungutan dan JPN sedang berusaha mempercepatkan proses ini,” katanya.


Dakwa ambil kesempatan terhadap ‘rider’ buat PEMBELA terkilan

BANGI, 5 Zulkaedah 1442H, Rabu – Tidak dapat dinafikan perasaan terkilan menerpa Pertubuhan-Pertubuhan Pembela Islam (PEMBELA) berikutan dilempar dakwaan bahawa ia cuba mengambil kesempatan dalam isu para penghantar makanan yang ditahan dalam pergaduhan dengan pelanggan di Sungai Way, Petaling Jaya, Jumaat lalu.

Tabung kutipan derma kilat yang dilancar PEMBELA untuk membayar jaminan sekiranya lima penghantar makanan dihadapkan ke mahkamah dituduh ada unsur penipuan.

Walhal, kata Pengerusinya, Haji Aminuddin Yahaya, ia bukan kali pertama pihaknya membela penghantar makanan di mahkamah dan membuat ‘crowd funding’ untuk membela mereka.

“Pada tahun lalu, PEMBELA telah membantu rider-rider Foodpanda dengan menyediakan khidmat peguam secara percuma (probono) melalui rakan-rakan peguam kita di Persatuan Peguam-Peguam Muslim Malaysia, sama seperti kes kali ini.

“Kes ketika itu menyaksikan para rider membantu seorang rider wanita yang dipukul oleh seseorang ketika sedang bekerja yang akhirnya mereka didakwa di mahkamah atas tuduhan merusuh.

“Tuduhan merusuh, sama seperti kes kali ini dan di daerah yang sama, iaitu Petaling Jaya. Ketika itu, kita ada juga gerakkan tabung untuk membantu, tetapi kami tidak mendapat rintangan daripada pihak polis seperti hari ini,” katanya dalam satu kenyataan, hari ini.

Aminuddin berkata, kutipan untuk penghantar makanan ketika itu tidak begitu banyak.

“Ketika itu, ikat jamin yang dicadangkan oleh Timbalan Pendakwaraya bagi setiap tertuduh adalah sebanyak RM5,000, tetapi selepas rayuan melalui peguam, ianya dikurangkan.

“Inilah ‘kos’ yang kami maksudkan ketika kami menggerakkan tabung tempoh hari.

“Kes tersebut masih berjalan sehingga kini, sudah lebih setahun. Memang para rider ini teruk terjejas pendapatan mereka kerana perlu kerap naik turun mahkamah dan kerja mencari rezeki mereka sering tergendala. Ada yang ada anak isteri, perlu sara ibu bapa,” katanya yang khuatir dengan nasib mereka.

Justeru, beliau meluahkan rasa terkilan dengan tuduhan pihak polis terhadap PEMBELA baru-baru ini, yang hanya mahu meringankan beban seandainya kelima-lima penghantar makanan tersebut memerlukan wang jaminan mahkamah.

“…. Alhamdulillah, berkat sokongan rakyat Malaysia kali ini pastinya akan mengubah sikap segelintir rakyat terhadap para rider. Saya yakin, mana-mana individu atau pihak ingin lakukan provokasi terhadap rider, akan fikir berkali-kali.

“Apa yang lebih penting ialah, mereka yang mahu persenda kalimah Allah juga akan fikir berkali-kali. Mungkin inilah hikmah apa yang berlaku,” katanya.

Pada 14 Jun lalu, PEMBELA telah berjumpa Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berhubung dengan kes tersebut.

Aminuddin berkata, beliau telah menerangkan mengenai salah faham yang dihadapi oleh pihak polis mengenai tabung yang digerakkan pihaknya selain berbincang mengenai kes persendaan terhadap kalimah Allah itu.

Bagaimanapun, semalam, Ketua Polis Selangor, Datuk Arjunaidi Mohamed berkata, polis membuka kertas siasatan terhadap sebuah NGO yang dipercayai melancarkan tabung kutipan derma untuk membayar jaminan lima penghantar makanan yang ditahan kerana dipercayai bergaduh dengan pelanggan di Sungai Way.

Katanya, tiada bayaran diperlukan untuk jaminan polis melainkan didakwa di mahkamah.


Pendekatan bersasar langkah wajar tangani isu moratorium

KUALA LUMPUR, 20 Zulkaedah 1441H, Ahad – Kadar pengangguran yang tinggi turut mengundang masalah peningkatan pinjaman tidak berbayar (NPL), terutamanya ketika tempoh-tempoh berlakunya krisis.

NPL merujuk keadaan apabila individu atau peminjam berkenaan secara berterusan dalam tempoh 3-6 bulan terbukti gagal melunaskan sebarang bayaran prinsipal atau faedah berjadual yang ditetapkan.

Dalam keadaan semasa misalnya, bukan setakat NPL menjadi tumpuan malah risiko kerugian peruntukan pinjaman juga ketara serta berkemungkinan meningkatkan nisbah rosot nilai pinjaman kasar.

Situasi sedemikian sudah pasti memberi kesukaran kepada pihak bank kerana ia boleh menyebabkan agensi penarafan bertindak menyemak turun penarafan sektor perbankan secara global.

Sejajar hasrat mengurangkan NPL akibat faktor kehilangan kerja serta pengurangan gaji atau upah susulan impak pandemik COVID-19, kerajaan bertindak mengumumkan langkah moratorium selama enam bulan di bawah Pakej Rangsangan Ekonomi Prihatin Rakyat (PRIHATIN) dengan matlamat memacu mudah tunai atau kewangan orang ramai.

Menurut Kementerian Kewangan, moratorium bayaran balik pinjaman oleh institusi kewangan yang bermula sejak 1 April, 2020 dianggarkan berjumlah kira-kira RM51.4 bilion setakat 6 Julai, 2020.

Pada awal bulan ini, Penolong Gabenor Bank Negara Malaysia (BNM), Adnan Zaylani Mohamad Zahid berkata bank pusat itu tidak berhasrat melanjutkan langkah berkenaan kerana memberi kesan yang sebaliknya mahu dielak oleh pihak bank.

Mungkin ada yang terfikir, apa salahnya jika pihak bank melanjutkan moratorium berkenaan demi membantu pelanggannya? Jika ya, apakah ia dalam bentuk moratorium secara menyeluruh atau secara bersasar?

Perlu diingat, sektor perbankan yang stabil adalah teras atau amat penting bagi usaha pemulihan negara dan kita sedaya upaya mengelak keadaan yang pernah dialami Amerika Syarikat (AS) ketika krisis pada 2007 sehingga 2010.

Sebarang pemulihan yang perlahan bagi sektor kewangan dalam tempoh pasca mana-mana krisis kewangan, berkemungkinan besar akan mencetuskan satu lagi krisis kredit sepertimana yang telah berlaku di AS berikutan penularan COVID-19.

Pendekatan Mengikut Setiap Kes : Langkah Global

Oleh kerana pelaksanaan moratorium secara menyeluruh akan memberi tekanan tambahan terhadap sistem kewangan dari segi menjejaskan aliran tunai, bank-bank di peringkat global telah mengambil pendekatan berdasarkan atau mengikut setiap kes terbabit bagi menanganinya dengan mengambil kira impak ekonomi terhadap peminjam.

Berikut adalah pendekatan dilaksanakan beberapa negara:

Singapura: Sebagai langkah awal bagi mengelak berlakunya kegagalan pembayaran itu, bank pusat Singapura menawarkan bantuan pinjaman untuk individu dan syarikat. Individu boleh mengemukakan permohonan kepada bank-bank bagi menangguhkan pembayaran prinsipal dan kadar faedah pinjaman perumahan sehingga 31 Dis, 2020. Perusahaan kecil dan sederhana (PKS) boleh menangguhkan pembayaran pinjaman prinsipal bagi pinjaman bertempoh, juga sehingga akhir tahun ini.

Thailand : Bank-bank di Thailand telah mengumumkan pakej bantuan hutang pada awal Mac lepas yang menawarkan tempoh pembayaran balik pinjaman sehingga setahun lamanya.

United Kingdom : Beberapa bank di Britain telah menawarkan penangguhan bayaran gadai janji dan pinjaman dalam usaha mengelak potensi berlakunya kegagalan peminjam berbuat demikian akibat krisis COVID-19. Ia turut menawarkan untuk menaikkan had kad kredit pelanggan terbabit bagi tempoh tertentu serta mengecualikan fi ke atas wang pendahuluan tunai kad kredit.

Itali: Pada awal Mac lepas, kerajaan Itali telah mengumumkan langkah untuk menggantung semua pembayaran gadai janji ketika negara itu melaksanakan perintah berkurung bagi membendung COVID-19. Kumpulan pelobi perbankan Itali, ABI berkata peminjam turut menawarkan kemudahan penangguhan bayaran hutang kepada firma kecil dan keluarga.

Amerika Syarikat : Dua firma gadai janji terkemuka Fannie Mae dan Freddie Mac telah memberi kelonggaran kepada pelanggan masing-masing dalam bentuk menurunkan atau menangguhkan pembayaran pinjaman perumahan sehingga 12 bulan.

Kesan berpanjangan ke atas sektor perbankan

Pada April, Gabenor BNM Datuk Nor Shamsiah Mohd Yunus berkata walaupun bank berada dalam situasi tekanan yang tidak pernah dialami sebelum ini, sektor itu dijangka mampu bertahan kerana bank-bank ini mempunyai kedudukan modal yang kukuh dan melepasi syarat peraturan.

Menurut Laporan Tahunan Bank Negara Malaysia 2019, penampan modal bank-bank pada Februari 2020 ialah RM121 bilion, manakala penanggung insurans sebanyak RM23.6 bilion pada akhir 2019.

Penampan ini melebihi jumlah minimum peraturan dan lebih dua kali ganda semasa krisis Kewangan Global pada 2008. Ini telah membolehkan bank, institusi kewangan dan penanggung insurans melaksanakan langkah-langkah seperti enam bulan moratorium di samping bantuan untuk isi rumah dan perniagaan.

Bagaimanapun, selepas hampir enam bulan dan dengan pelaksanaan moratorium berkenaan, penampan modal boleh menjadi lemah sekira bank terus mengeluarkannya.

Ketua Ahli Ekonomi AmBank Anthony Dass berkata kemudahan moratorium enam bulan itu memberikan banyak masa untuk peminjam menyusun semula kewangan mereka, sementara fasa berikutnya sepatutnya lebih menjurus kepada moratorium secara bersasar.

“Tiadanya aliran tunai kepada bank untuk jangka masa yang lebih lama akan menyebabkan jurang tunai yang berpanjangan. Ini akan menjejaskan mudah tunai kewangan bank. Ia juga akan meninggalkan impak ke atas pendapatan langsung dan margin faedah bersihnya,” kata beliau kepada Bernama.

Meskipun beberapa bank telah mengumumkan mereka tidak akan melanjutkan moratorium melebihi enam bulan, ada juga yang telah mengumumkan mereka akan menyediakan moratorium berdasarkan sasaran.

Golongan yang disasarkan melibatkan mereka yang kehilangan pekerjaan kerana pandemik atau mengalami penurunan gaji dalam proses itu, yang menyebabkan mereka berhadapan dengan kekangan kewangan untuk melunaskan pinjaman.

Bagaimanapun, untuk mereka yang masih bekerja dan menerima gaji seperti biasa, moratorium bagi mereka berakhir pada 30 Sept, 2020, dan pembayaran disambung semula pada Oktober.

Menurut statistik, jumlah pinjaman yang dibayar semula kepada sistem perbankan telah menunjukkan penurunan sejak moratorium diperkenalkan.

Pada Januari 2020, jumlahnya ialah RM109.8 bilion sementara pada Mei 2020, ia mencatatkan RM78.3 bilion.

Sementara itu, jumlah pinjaman yang dibayar oleh sektor isi rumah menunjukkan 50 peratus pengurangan daripada RM31.1 bilion kepada RM16.3 bilion pada Mei 2020.

Situasi sukar: Menilai Semula Kewangan Anda

Ketua Ahli Ekonomi Bank Islam, Dr Afzanizam Mohd Rashid berkata mereka yang menghadapi masalah kewangan kerana kehilangan pekerjaan atau pengurangan sumber pendapatan seharusnya tampil dan bersikap jujur dengan bank mengenai masalah yang mereka hadapi.

“Kita mempunyai Agensi Kaunseling dan Pengurusan Kredit (AKPK) yang ditubuhkan di bawah payung Bank Pusat. Ia boleh menjadi pengantara kepada peminjam yang berkelayakan,” kata beliau.

Beliau menambah peminjam juga boleh membiayai dan menyusun semula pinjaman mereka kerana kadar faedah yang rendah membolehkan peminjam membayar bank pada kadar faedah yang rendah juga.

Setakat tahun ini, Kadar Dasar Semalaman (OPR) telah diturunkan sebanyak 125 mata asas atau bersamaan 1.25 peratus.

Penyusunan semula hutang boleh dilakukan apabila peminjam berhadapan kesukaran kewangan sehingga menghalang pembayaran semula pinjaman pada waktu yang telah ditetapkan.

Sementara itu, pembiayaan semula hutang digunakan pada asas yang lebih meluas berbanding penyusunan semula, yang mana peminjam memanfaatkan pinjaman yang baharu diperoleh menerusi terma yang lebih baik untuk melunaskan pinjaman sebelumnya.

“Yang pastinya, bank juga akan memahami bahawa ini adalah masa yang sukar untuk semua dan bersikap jujur mengenai kedudukan kewangan anda akan memberi manfaat kepada anda untuk tempoh jangka masa panjang. Berdiam diri hanya akan menambah tekanan tambahan di masa akan datang,” kata beliau.

Tinjauan mencabar untuk semua

Walaupun pengangguran dijangka meningkat kepada enam peratus tahun ini, lebih tinggi daripada kadar yang dialami semasa krisis kewangan 1887 dan 2008, kekangan kewangan akan menjadi masalah kepada banyak pihak kerana ekonomi kemungkinan berhadapan dengan kemelesetan.

Ini telah mendorong bank pusat merendahkan OPR ke paras 1.75 peratus, paras terendah sejak 2004.

Meskipun beberapa penganalisis percaya masih ada ruang untuk satu lagi penurunan iaitu sehingga 1.50 peratus, ada pihak percaya kadar asas itu akan kekal sehingga akhir tahun ini kerana ekonomi telah mula pulih selepas berakhirnya COVID-19.

Jawatankuasa Dasar Monetari (MPC) pada Rabu lepas memutuskan kadar tertinggi dan terendah OPR masing-masing dikurangkan kepada 2.00 peratus dan 1.50 peratus.

MPC akan mengadakan mesyuarat seterusnya pada 10 Sept dan 3 Nov tahun ini.

Pandemik COVID-19 telah memberikan kesan yang ketara ke atas ekonomi global. Keadaan ekonomi global terus lemah dengan pertumbuhan global diunjurkan negatif pada tahun ini, kata bank pusat.

BNM telah mengunjurkan pertumbuhan ekonomi pada -2 peratus hingga 0.5 peratus, Tabung Kewangan Antarabangsa (IMF) -3.8 peratus dan Bank Dunia -3.1 peratus.

Menurut BNM, pengurangan OPR dapat memberikan rangsangan dasar tambahan untuk mempercepat kadar pemulihan ekonomi.

Bagi perniagaan, cabaran tetap ada terutamanya untuk sektor perkhidmatan dan pelancongan yang mana kedua-dua sektor ini tidak dapat beroperasi dengan kapasiti penuh kerana sempadan antara negara masih lagi ditutup sehingga diberitahu kelak.

Pada 2018, sektor perkhidmatan menyumbang kira-kira 52.96 peratus kepada keluaran dalam negara kasar (KDNK) sementara pelancongan merupakan penyumbang terbesar kepada KDNK, selepas pembuatan dan komoditi. – Bernama


1,460 rakyat Palestin ditahan Israel sejak awal 2022

RAMALLAH, 8 Ramadan 1443H, Ahad – Pasukan pengganas Israel menahan 1,460 rakyat Palestin termasuk 182 kanak-kanak sejak awal tahun ini.

Pusat Kajian Tahanan Palestin dalam laporannya mendedahkan, bahawa penjajah Israel menahan rakyat Palestin hampir setiap hari.

Laporan itu juga menunjukkan bahawa 38 peratus tahanan adalah dari Baitulmaqdis, yang terdiri daripada 560 lelaki, wanita dan kanak-kanak.

Sementara itu, laporan tersebut menyatakan bahawa pendudukan Israel telah menahan 182 kanak-kanak Palestin dan jumlah tertinggi juga direkodkan dari Baitulmaqdis.

Pusat itu menamakan empat kanak-kanak iaitu Mohammed Sonokrot, 9, dan Daud Hijazi, 11, dari kejiranan Al-Issawiyeh di Baitulmaqdis serta Qusai Jado, 11, dari Bethlehem dan Jenin Salman, 14, dari Al-Naqab.

Laporan itu mendedahkan bahawa pendudukan Israel telah meletakkan 34 kanak-kanak Palestin dari Baitulmaqdis di bawah tahanan rumah untuk tempoh berbeza dan mengenakan denda tinggi ke atas kebanyakan mereka yang ditahan sebelum dibebaskan.

Malah, laporan juga mendapati bahawa kanak-kanak diletakkan di bawah tahanan pentadbiran yang terkenal, seperti kes Amal Nakhleh dari Ramallah.

Pihak berkuasa pendudukan Israel telah memperbaharui penahanan pentadbirannya buat kali keempat, menyebabkan kanak-kanak itu terpaksa menjalani tempoh tahanan paling lama. – Agensi


UAE tandatangan perjanjian cukai dengan negara haram

ABU DHABI, 20 Syawal 1442H, Selasa – Negara haram Israel menandatangani Perjanjian Pengelakan Pencukaian Dua Kali (PPPDK) dengan Emiriah Arab Bersatu (UAE), semalam kata Kementerian Kewangan Israel.

Kementerian itu menggambarkan langkah tersebut sebagai pemacu perkembangan perniagaan antara kedua ‘negara’ setelah mereka menormalkan hubungan tahun lalu, lapor Reuters.

Sebelum ini, Kementerian kewangan UAE mengatakan pada bulan Oktober bahawa mereka telah mencapai persetujuan awal dengan Israel untuk mengelakkan cukai berganda.

Konvensyen itu masih perlu diratifikasi di Knesset dan oleh kerajaan, dan pengesahan akhir dijangkakan pada akhir tahun ini. Peruntukannya dijangka berkuat kuasa mulai 1 Januari 2022.

Ini adalah perjanjian cukai pertama yang dicapai setelah Israel menormalkan hubungan dengan UAE dan Bahrain tahun lalu.

Perjanjian itu didasarkan pada model Organisasi untuk Kerjasama dan Pembangunan Ekonomi (OECD), kata Menteri Kewangan Israel, Israel Katz dalam satu kenyataan, sambil memaklumkan bahawa ia ‘memberikan kepastian dan syarat yang baik untuk aktiviti perniagaan dan akan mengukuhkan hubungan ekonomi’ dengan UAE.

Di bawah perjanjian itu, pemotongan cukai, dividen dan royalti dihadkan.

Menteri Luar Negeri Israel, Gabi Ashkenazi mengatakan perjanjian itu akan membolehkan promosi pelaburan dan perdagangan yang signifikan yang akan membantu ekonomi kedua-dua negara.

Sejak perjanjian normalisasi ditandatangani pada September lalu, bank Israel dan Emirat serta syarikat lain telah menandatangani perjanjian kerjasama, dan juga membuat penerbangan langsung. – Agensi


Rakyat dahagakan pembelaan, makin mual dengan politik

Oleh Siti Hafidah Abd Ghaffar

BANGI, 28 Safar 1442H, Jumaat – Agenda politik bukan suatu keutamaan pada ketika ini, tatkala rakyat dihambat perasaan takut dengan masalah ekonomi serta penularan COVID-19 yang semakin serius.

Selaku wakil rakyat yang diberi amanah, golongan berkenaan sepatutnya memberi perhatian kepada usaha membantu pengundi mereka yang dahagakan pembelaan dan perhatian.

Sehubungan itu, pemerhati politik, Dr Syed Agil Syed Alsagoff menegaskan, sekarang bukanlah waktu terbaik untuk berebut kuasa dan jangan sesekali memperjudikan masa depan rakyat semata-mata demi agenda politik.

Terutamanya, kata beliau, pada ketika pembentangkan Belanjawan 2021 semakin hampir kerana dibimbangi menjejaskan nilai pelaburan asing di negara ini.

“Ini kerana mereka tidak berasa selesa dengan langkah mengetepikan perancangan hala tuju belanjawan negara berikutan menghadapi kemelut politik tanah air.

“Sudah pasti juga rakyat akan berasa marah, sebabnya kesan daripada Pilihan Raya Negeri (PRN) Sabah memberi bencana buruk kepada penularan COVID-19 di negara ini dan mengakibatkan terjejas teruk bidang ekonomi dan industri negara,” katanya ketika dihubungi Ismaweb.net, hari ini.

Beliau berkata demikian ketika mengulas tindakan UMNO meletakkan syarat baharu untuk meneruskan kerjasama politik dengan kerajaan Perikatan Nasional (PN).

Perkara itu diputuskan melalui Mesyuarat Biro Politik Majlis Tertinggi UMNO yang dipengerusikan Presiden UMNO, Datuk Seri Dr Ahmad Zahid Hamid, di Pusat Dagangan Dunia Putra (PWTC), Kuala Lumpur, Selasa lepas.

Menerusi mesyuarat itu juga, UMNO turut membuat pertimbangan untuk menarik diri daripada menyokong PN.

Mengulas lanjut perkara itu, Dr Syed Agil berpandangan bahawa UMNO dan Parti Pribumi Bersatu Malaysia (BERSATU) harus mencari titik persefahaman untuk membina jalinan pengukuhan politik yang lebih matang.

“Sudah-sudahlah menangguk di air keruh. Penyatuan parti sangat bernilai untuk mengembalikan kembali tahap ekonomi di negara ini. Penubuhan kerajaan interim, sekiranya terjadi sekiranya usul tidak percaya akan dikemukakan di Parlimen.

“Malah menyebabkan tahap kepercayaan terhadap kerajaan yang dipimpin Perdana Menteri sekarang tergugat, akan merumitkan usaha kerajaan untuk meneruskan pentadbiran sehinggalah menantikan Pilihan Raya Umum (PRU) dapat dilaksanakan,” katanya.

Katanya lagi, yang menjadi persoalan utama sama ada kepentingan politik ini telah mengatasi kepentingan sosioekonomi rakyat.

“Apakah rakyat bersedia untuk dihimpit dengan kancah kerenah situasi politik tak menentu sekiranya berlaku perebutan kuasa dalam politik di negara ini?

“Sampai bilakah kemakmuran negara akan tercapai sekiranya parti-parti politik tidak sepakat untuk berganding bahu menyelesaikan konflik politik dan mengembalikan kepercayaan pelabur luar terhadap negara kita?,” soalnya.


Kes positif COVID-19  di Indonesia melebihi 400,000

JAKARTA, 11 Rabiulawal 1442H, Rabu – Indonesia hari ini melaporkan 4,029 lagi kes jangkitan harian baharu COVID-19, menjadikan keseluruhan kes kini mencecah 400,483.

Menurut kerajaan negara itu, sebanyak 100,000 kes jangkitan baharu dilaporkan dalam tempoh 26 hari.

Sebanyak 100 kematian juga direkodkan setakat hari ini menjadikan keseluruhan meningkat kepada 13,612 orang. Setakat ini, terdapat 61,078 kes aktif di negara berkenaan.

Kerajaan Indonesia berkata, setakat hari ini, hampir 170,000 orang sedang menunggu keputusan ujian saringan COVID-19.

Katanya, Jakarta adalah wilayah yang mempunyai kes tertinggi hari ini dengan 844 kes, diikuti Jawa Barat (403 kes), Jawa Tengah (318 kes) dan Sumatera Barat (276 kes).

Awal bulan lalu, jurucakap Pasukan Khas Tangani COVID-19 memberi amaran terhadap risiko peningkatan kes menjelang cuti umum akan datang.

“Cuti panjang terbukti memberi kesan peningkatan jumlah kes positif di seluruh negara,” kata Wuku Adisasmito yang merujuk perayaan Aidilfitri dan cuti umum pada Ogos lalu.

Kerajaan Indonesia sebelum ini mengumumkan 28 Oktober hingga 30 Oktober sebagai cuti umum sempena sambutan Maulidur Rasul yang turut diraikan pada 29 Oktober.

Kerajaan bagaimanapun tidak mengenakan sebarang kawalan pergerakan walaupun kes jangkitan COVID-19 masih belum berjaya ditangani. – Agensi


China nafi ceroboh rumah kita, apa kata anda?

1. APA tindakan anda jika ada orang yang memanjat atap rumah anda tanpa kebenaran dan meninjau-ninjau anak dan isteri anda dari atas? Bukan seorang, tapi 16 orang!

2. Demikianlah analogi yang sesuai bagi menggambarkan tindakan biadap Tentera Udara Republik Rakyat China (PLAAF) yang mencerobohi ruang udara Malaysia menggunakan 16 pesawat tempur, kononnya untuk melakukan latihan ketenteraan tanpa melanggar undang-undang antarabangsa.

3. Tahniah diucapkan kepada kecekapan TUDM yang berjaya mengesan dan tindakan pantas Menteri Luar, Datuk Seri Hishamuddin Hussein yang berjanji untuk mengeluarkan nota diplomatik dan memanggil Duta Besar China ke Malaysia untuk memberikan penerangan terperinci tentang insiden ini.

4. Ini bukanlah kali pertama. Jika anda masih ingat China telah beberapa kali menceroboh perairan negara termasuk yang terkini kapal Coast Guide China yang memasuki perairan Malaysia di Beting Patinggi Ali.

5. Sebelum ini juga, kecoh akan berita pesawat Israel yang berlegar-legar di ruang udara Malaysia tanpa kebenaran dan kemudian mendarat di Singapura. Sehingga hari ini tiada penjelasan yang tuntas diberikan.

6. Rakyat rata-rata merasa amat risau akan rentetan peristiwa yang berlaku ini dan mengharapkan tindakan tegas dari pihak berwajib bagi memastikan keselamatan dan kedaulatan negara terus terpelihara.

Ir Ts Muhammad Lukman Al Hakim
Setiausaha Agung BERJASA


Bank Rakyat tawar moratorium enam bulan kepada mangsa banjir

KUALA LUMPUR,16 Jamadilawal 1443H, Selasa – Bank Kerjasama Rakyat Malaysia Bhd (Bank Rakyat) prihatin terhadap pelanggannya yang terkesan dengan bencana banjir menawarkan bantuan moratorium sehingga enam bulan bermula semalam.

Ketua Pegawai Eksekutifnya, Datuk Syed Abdul Aziz Syed Hassan berkata, inisiatif itu bertujuan untuk mengurangkan beban kewangan pelanggan yang terjejas akibat banjir dan pada masa yang sama berdepan pula dengan kekangan kewangan akibat pandemik COVID-19.

“Bank Rakyat sentiasa komited membantu semua pelanggan kami yang terjejas, seiring dengan aspirasi ‘Keluarga Malaysia’ dan kami berharap bantuan ini dapat membantu melegakan mereka yang bimbangkan komitmen kewangan ketika waktu yang mencabar ini.

“Justeru, pelanggan yang menghadapi kesukaran untuk meneruskan pembayaran pembiayaan bagi produk yang dilanggan boleh memohon bantuan moratorium ini.

“Ini termasuklah Pembiayaan Peribadi-i, Pembiayaan Perumahan-i, Pembiayaan Kenderaan-i, Sewa Beli Kenderaan-i, Pembiayaan Pendidikan-i, Pembiayaan Mikro-i dan penangguhan bayaran keuntungan bagi Pajak Gadai-i,” jelas beliau.

Manakala pelanggan perusahaan kecil dan sederhana (PKS) boleh terus menghubungi Pusat Perniagaan PKS dan Koperasi (SME & Cooperatives (SMEC) Business Centre) bagi mendapatkan bantuan, jelas Bank Rakyat.

Untuk maklumat lanjut, pelanggan boleh hubungi Pusat Panggilan di talian 1300 800 800, layari laman web rasmi Bank Rakyat di www.bankrakyat.com.my dan mengunjungi cawangan Bank Rakyat atau Susulan Berpusat Wilayah berdekatan dengan mengikuti media sosial rasmi Bank Rakyat untuk mendapatkan maklumat dari semasa ke semasa, tambahnya. – Bernama


Dakwaan miliki majoriti hanya rekaan Anwar semata-mata

BANGI, 23 Safar 1442H, Ahad – Dakwaan Ahli Parlimen Port Dickson, Datuk Seri Anwar Ibrahim bahawa beliau mendapat sokongan majoriti untuk menubuhkan kerajaan baharu adalah dakwaan tidak berasas dan bersifat rekaan semata-mata.

Setiausaha Agung Parti Pribumi Bersatu Malaysia (Bersatu), Datuk Seri Hamzah Zainuddin berkata, percaturan Anwar untuk menubuhkan kerajaan baharu ini membuktikan bahawa beliau seorang ahli politik yang mementingkan diri.

“Beliau (Anwar) sanggup meletakkan cita-cita peribadi ingin menjadi Perdana Menteri melampaui segalanya sehingga sanggup mengorbankan kepentingan rakyat.

“Dakwaan Ahli Parlimen Port Dickson ini juga telah menambahkan kebimbangan dalam kalangan rakyat ketika ini yang amat bergantung kepada kerajaan dalam mengekang gelombang ketiga penularan wabak COVID-19,” katanya seperti dipetik media tempatan, hari ini.

Pada masa sama, beliau memaklumkan, semua Ahli Parlimen dari Bersatu sentiasa memberikan sokongan penuh tidak berbelah bahagi terhadap kepimpinan Tan Sri Muhyiddin Yassin sebagai Perdana Menteri Malaysia ke-8 dan tidak terlintas sedikit pun untuk berpendirian sebalikya.

“Sehubungan dengan itu, Bersatu menyeru kepada semua rakyat Malaysia untuk tidak menghiraukan dakwaan Ahli Parlimen Port Dickson serta terus memberikan kerjasama padu kepada kerajaan untuk mengekang penularan COVID-19 dan seterusnya memulihkan semula ekonomi negara,” katanya.

Pada 23 September lepas, Anwar memberitahu bahawa beliau mempunyai majoriti kukuh untuk membentuk kerajaan baharu dalam masa terdekat.

Tegas Anwar, beliau telah mendapat perkenan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, pada Selasa (22 September) jam 11 pagi, namun terpaksa ditangguh susulan Seri Paduka sedang menerima rawatan di Institut Jantung Negara (IJN).

Apabila Al-Sultan Abdullah berangkat pulang ke Istana Negara selepas menerima rawatan di IJN sejak 21 September lalu, Anwar mendakwa Seri Paduka telah memberi perkenan untuk beliau menghadap pada Selasa depan.


Sistem EMR dilaksana secara bersepadu di seluruh negara pada 2026

KUALA LUMPUR, 1 Zulhijjah 1444H, Selasa – Kementerian Kesihatan (KKM) akan melaksanakan peluasan sistem Rekod Perubatan Elektronik (EMR) secara bersepadu ke seluruh negara melalui ‘cloud deployment’ atau penggunaan pengkomputeran awan pada 2026.

Timbalan Menteri berkenaan, Lukanisman Awang Sauni berkata, ketika ini KKM sedang melaksanakan projek perintis EMR di Negeri Sembilan yang melibatkan peluasan sistem EMR secara penggunaan awan itu ke semua fasiliti KKM, pembangunan platform perkongsian maklumat kesihatan bersepadu dan perluasan integrasi ke semua fasiliti KKM serta pembangunan klinik virtual di negeri itu.

“Melalui projek perintis EMR di Negeri Sembilan, kerajaan akan berupaya menguruskan risiko pelaksanaan inisiatif EMR seperti faktor ketersediaan fasiliti termasuklah bekalan elektrik, ketersediaan infrastruktur ICT dan lain-lain keperluan naik taraf fasiliti.

“Selain itu, dasar berkaitan perkhidmatan yang terlibat dapat diperkukuhkan dan juga lain-lain keperluan seperti penambahan sumber manusia dan peningkatan tahap kompetensi terhadap sistem EMR,” katanya pada sesi soal jawab di Dewan Negara hari ini.

Beliau berkata demikian ketika menjawab soalan daripada Senator Dr A. Lingeshwaran yang ingin tahu mengapa perlu menunggu sehingga 2026 untuk memulakan inisiatif EMR sedangkan banyak negara telah mempunyai sistem tersebut dan mengapa projek perintis masih diperlukan.

Lukanisman berkata inisiatif EMR telah dilaksanakan sejak Rancangan Malaysia Ke-Enam melalui pelaksanaan sistem maklumat pesakit di hospital dan di klinik-klinik kesihatan serta pelaksanaan pelbagai sistem sokongan klinikal seperti sistem maklumat pengimejan, sistem maklumat makmal dan sistem maklumat farmasi.

“Setakat ini, 41 daripada 149 hospital KKM iaitu 27.5 peratus dan 103 daripada 1,086 klinik kesihatan KKM iaitu 9.5 peratus telah mempunyai sistem pengurusan pesakit. Bagi klinik pergigian pula, 31 daripada 704 klinik pergigian KKM iaitu 4.4 peratus telah mempunyai sistem pengurusan pesakit,” katanya. -Bernama


Jawatankuasa khas diwujudkan pastikan kematian Muhammad Adib terbela

KUALA LUMPUR, 2 Rabiulawal 1443H, Sabtu – Satu jawatankuasa khas akan diwujudkan bagi memastikan siasatan menyeluruh, telus dan pembelaan sewajarnya berhubung kes kematian anggota bomba, Allahyarham Muhammad Adib Mohd Kassim.

Perdana Menteri, Datuk Seri Ismail Sabri Yaakob berkata, penubuhan jawatankuasa khas itu yang diputuskan dalam Mesyuarat Jemaah Menteri semalam, akan dipengerusikan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar.

Ia turut dianggotai Menteri Dalam Negeri, Datuk Seri Hamzah Zainudin, Menteri Perumahan dan Kerajaan Tempatan, Datuk Seri Reezal Merican Naina Merican serta Peguam Negara, Tan Sri Idrus Harun.

“Penubuhan jawatankuasa khas ini membuktikan komitmen kerajaan dalam memastikan kes kematian Allahyarham Adib, 24, yang juga anggota unit Bantuan Perkhidmatan Kecemasan (EMRS) Balai Bomba dan Penyelamat Subang Jaya, mendapat keadilan.

“… dan sekali gus pelaku kematian Adib dihadapkan ke muka pengadilan,” katanya dalam kenyataan di sini hari ini.

Perdana Menteri berkata, jawatankuasa khas itu diberi tempoh enam bulan bagi memperoleh dapatan dan cadangan untuk dibentangkan dalam mesyuarat Kabinet bagi tindakan susulan.

Muhammad Adib, cedera semasa rusuhan di Kuil Sri Maha Mariamman di USJ 25, Subang Jaya pada 27 November 2018 dan meninggal dunia pada 17 Disember 2018, selepas berjuang untuk hidup selama 21 hari.

Allahyarham dikatakan diserang serta dipukul hingga parah dan jentera bomba dirosakkan selain dua kenderaan lain dibakar dalam rusuhan yang berlaku berikutan perselisihan antara dua kumpulan mengenai isu perpindahan tapak kuil berusia lebih 100 tahun itu.

Prosiding inkues bagi menyiasat kematian Muhammad Adib di Mahkamah Koroner Shah Alam di hadapan Koroner Rofiah Mohamad berlangsung selama 41 hari dan berakhir 24 Julai 2019. Seramai 30 saksi dipanggil dan 137 bahan bukti dikemukakan.

Pada 27 September 2019, Mahkamah Koroner memutuskan kematian Muhammad Adib adalah perbuatan jenayah dilakukan lebih 2 individu tidak dikenali. – Bernama


Pembukaan semula sempadan antarabangsa masih dibincangkan

BERA, 13 Zulkaedah 1441H, Ahad  – Malaysia masih tidak akan membuka sempadan antarabangsa kepada pelancong dan pekerja warga asing, kerana perbincangan dengan negara yang dikategorikan zon hijau, masih berjalan.

Menteri Kanan (Kluster Keselamatan) Datuk Seri Ismail Sabri Yaakob berkata, dalam perbincangan itu, Malaysia menekankan untuk memperolehi timbal balas, iaitu kebenaran rakyat Malaysia memasuki negara berkenaan.

“Kita mahu timbal balas, iaitu kita buka negara kita dan mereka juga perlu buka negara mereka. Kalau mereka masih memperketat syarat untuk rakyat kita, kita juga tak akan benarkan rakyat mereka untuk datang.

“Perkara ini sedang dibincangkan oleh Kementerian Luar. Namun begitu ia masih bergantung kepada nasihat Kementerian Kesihatan Malaysia (KKM), sebab ada negara yang dahulu zon hijau, kini menjadi merah semula, kita akan lihat keadaan semasa,” katanya.

Beliau berkata demikian kepada pemberita selepas Majlis Ramah Mesra Bersama Petugas Barisan Hadapan COVID-19, yang turut dihadiri Pengerusi Jawatankuasa Kemudahan Asas, Sistem Penyampaian Awam dan Inovasi Negeri Pahang Datuk Seri Norolazali Sulaiman, di sini, hari ini.

Ismail Sabri yang juga Ahli Parlimen Bera berkata, KKM sebelum ini telah mengenal pasti enam negara zon hijau COVID-19, bagi pembukaan semula sempadan antarabangsa negara secara bersyarat iaitu Singapura, Brunei, New Zealand, Jepun, Australia dan Korea Selatan.

Beliau bagaimanapun berkata, empat kategori pengecualian bagi warga asing untuk masuk ke negara ini  dengan menjalani prosedur operasi standard (SOP) tertentu masih kekal, iaitu bagi diplomat, ekspatriat kategori EP1, peserta Malaysia My Second Home dan pelajar yang mahu meneruskan pengajian.

Sementara itu, beliau berkata, Malaysia sudah mengenal pasti lokasi dan jumlah rakyatnya yang masih terkandas di luar negara, kerana kawalan pergerakan di negara berkenaan.

Katanya, mereka terbahagi kepada dua kategori, iaitu rakyat Malaysia yang melawat negara luar, dan pelajar, dengan Kementerian Luar akan memperincikan statistik mereka.

“Kita akan bincang kategori mana yang mendesak untuk dibawa balik. Kementerian luar akan beri cadangan dan kita akan putuskan,” katanya. -Bernama


Afghanistan buka semula sekolah untuk pelajar lelaki bermula Sabtu

KABUL, 11 Safar 1443H, Sabtu – Semua sekolah dan madrasah di Afghanistan akan dibuka semula untuk pelajar lelaki, bermula Sabtu, memetik pengumuman kerajaan sementara Taliban.

“Sekolah menengah dan rendah serta madrasah telah dimaklumkan mengenai perkara berkenaan dan pembelajaran boleh bermula pada 18 September,” menurut pengumuman itu lapor Agensi Anadolu.

Bagaimanapun, pengumuman yang dibuat pada Jumaat itu tidak menyebut bila sekolah untuk wanita akan dibuka. Sebelum ini sesi pembelajaran untuk pelajar dan murid perempuan di kelas satu hingga enam telah dibuka semula.

Kerajaan sementara sebelum ini dilaporkan membenarkan wanita untuk melanjutkan pendidikan tetapi pelajar lelaki dan wanita akan diasingkan selain perlu mematuhi etika pakaian yang ditetapkan.

Semasa pemerintahan Taliban pada 1996 hingga 2001, wanita tidak dibenarkan ke sekolah. Taliban kembali memegang tampuk pemerintahan di Afghanistan pada Ogos dan membentuk kerajaan sementara, terdiri 33 anggota. – Bernama


Sesi persekolahan di Bangladesh dibuka selepas 18 bulan ditangguh

DHAKA, 6 Safar 1443H, Isnin – Sesi persekolahan di Bangladesh kini dibuka semula, selepas penangguhan selama 18 bulan berikutan penularan pandemik COVID-19 – penutupan sekolah paling lama di dunia.

Pembukaan itu diumumkan selepas Tabung Kanak-Kanak Pertubuhan Bangsa-Bangsa Bersatu (UNICEF) memberi amaran penutupan sekolah yang berpanjangan akan memberi ketidakadilan kepada jutaan anak-anak yang bersekolah.

“Penutupan sekolah di negara itu telah memaksa kanak-kanak dan guru beralih kepada pembelajaran jarak jauh selain berdepan masalah sambungan peranti yang agak lemah, kata Pengarah Wilayah UNICEF George Laryea-Adjei, dalam kenyataan seperti dipetik AFP.

Beliau mendedahkan, kesan daripada penutupan sekolah anak-anak akan mengalami kemunduran besar dalam perjalanan pembelajaran mereka.

“Di India 80 peratus kanak-kanak mendakwa mereka tidak dapat meneruskan pembelajaran secara sempurna berbanding pembelajaran secara fizikal di dalam kelas,” katanya.

Sementara itu, persatuan pengendali telekomunikasi Bangladesh berkata, hanya 41 peratus daripada 169 juta populasi di negara itu memiliki telefon pintar, dengan pelajar di luar bandar berdepan masalah kekurangan capaian Internet.

Dalam tinjauan AFP di Dhaka, pelajar sekolah disambut meriah oleh pentadbir dan semua pelajar wajib memakai pelitup muka dan membersihkan tangan sebelum memasuki kawasan sekolah.

Rata-rata pelajar kelihatan teruja berjumpa rakan sekelas selepas 543 hari diberikan cuti. – Agensi


KPM berhasrat tambah pengambilan guru tahun ini

BANGI, 27 Muharam 1444H, Khamis – Kementerian Pendidikan (KPM) akan bekerjasama dengan Suruhanjaya Perkhidmatan Pendidikan bagi menambah bilangan pengambilan tahunan guru mulai tahun ini.

Menteri Kanan Pendidikan, Datuk Dr Mohd Radzi Jidin berkata, sebelum ini jumlah pengambilan guru setiap tahun sekitar 4,000 hingga 5,000 orang.

“Biasanya setiap tahun sekitar 4,000 atau 5,000 orang sahaja namun bila kita tukar pendekatan kepada sistem kluster dan kita lihat pengambilan ini dapat kita tingkatkan dan Insya-Allah tahun ini juga kita akan teruskan pengambilan.

“Kita sedang ikhtiarkan bersama Suruhanjaya Perkhidmatan Pendidikan untuk kita ambil jumlah yang lebih ramai daripada sebelum ini. Kita sedang usahakan. Jumlahnya kita jangka akan lebih dari sebelum COVID-19,” katanya seperti dilapor media tempatan, hari ini.

Radzi berkata, isu pengambilan guru antara masalah yang begitu lama tertangguh di KPM sehingga 18,702 kekosongan jawatan tidak diisi.

Katanya, ketika menerajui KPM, sebanyak 16,000 kekosongan berkenaan berjaya diisi setelah pengambilan secara ‘one-off’ dibuat.

“Apabila kita dalami lagi isunya adalah ‘mismatch’ antara opsyen graduan yang keluar dengan opsyen yang kosong di sekolah. Sebab itu kita perkenalkan buat pertama kali dalam sejarah pengambilan berdasarkan kluster mata pelajaran.

“Kalau dahulu graduan pendidikan dalam bidang fizik, dia kena tunggu ada kekosongan opsyen fizik di sekolah baru dia boleh masuk.

“Tapi kita bincang, kita kata kalau graduan fizik, dalam dia nak belajar fizik mestilah dia tahu matematik. Dalam konteks itu, graduan fizik ini boleh boleh mengajar fizik, boleh mengajar matematik,” katanya.


Bubar Parlimen untuk selesaikan kemelut politik negara!

CADANGAN membubarkan Dewan Undangan Negeri untuk menyelesaikan kemelut politik negeri adalah satu sudut pandang yang menarik.

Sekiranya kita ‘upgrade’ kan cadangan tersebut ke tahap yang lebih tinggi, ia akan menjadi seperti berikut:

Sebab apa?

Sebab rakyat sudah terlalu muak dengan drama tamak haloba dan perebutan kuasa, saling jatuh menjatuhkan, muslihat dan tipu helah politik, pengkhianatan terhadap mandat dan kepercayaan rakyat, prinsip dan pendirian yang senang digadaikan atau dijual beli pada harga terendah, pengabaian maslahat rakyat, perlecehan terhadap hak-hak bangsa dan keutamaan kepada pengkayaan diri sendiri, keluarga, kelompok, kroni dan para penjilat.

Rasuah, salah guna kuasa dan penyelewengan sudah menjadi habuan dan matlamat utama penglibatan di dalam medan politik, walaupun masing-masing dan semuanya mendabik dada kononnya memperjuangkan kepentingan rakyat, bangsa, dan umat serta prinsip-prinsip ketelusan, urus tadbir, keadilan, kesamarataan dan amar makruf nahi mungkar.

Pilihan raya umum adalah mekanisma terbaik untuk mengembalikan mandat kepada rakyat untuk memilih mereka yang benar-benar mewakili kepentingan umat, bangsa dan negara, walaupun kita sudah terlalu ketandusan calon-calon yang benar-benar berwibawa dan jujur.

Walaubagaimanapun, rakyat Malaysia tidak mempunyai banyak pilihan oleh kerana hampir semua calon yang pernah bertanding (sama ada kalah atau menang) adalah individu-individu kitar semula, yang lahir dari lubuk politik yang sama selama 60 tahun lebih.

Yang membezakan hanyalah kadar kebobrokan atau kenajisan mereka sahaja.

Kita memerlukan tempoh satu generasi atau satu kurun lagi untuk membina kembali tamadun bangsa, umat dan rakyat yang benar-benar faham apa itu amanah, tanggungjawab dan keikhlasan.

Sementara menunggu zaman atau fasa yang lebih meyakinkan itu, kita terpaksa bersabar dengan perangai dan tabiat makhluk politik (homo politicus) yang berkiblatkan hawa nafsu di dalam gelanggang politik hari ini.

Spesis seperti ini memang ramai.

Mohd Luttfi Abd Khalid
Pengerusi iPeguam/Pemerhati politik

Artikel ini telah disiarkan terlebih dahulu di Facebook penulis.


Sistem tol terbuka: Jangan ulangi kesilapan RFID

BANGI, 22 Ramadan 1444H, Khamis – Sistem pembayaran tol terbuka yang dijangka bakal dilaksanakan di negara ini mulai September sewajarnya dikendalikan kumpulan pakar supaya kegagalan pada sistem Radio Frequency Identification (RFID) tidak lagi berulang.

Naib Presiden BERJASA, Ir Ts Muhammad Lukman Al Hakim Mohamad berkata, transformasi sistem pembayaran tol terbuka itu perlu dikendalikan kumpulan berpengalaman dalam pelaksanaan sistem yang sama di negara maju.

“Semua pengguna lebuhraya yang pernah mencuba RFID sudah tentu masih merasa trauma dan mengharapkan kegagalan sistem ini tidak berulang lagi.

“Bukan itu sahaja lokasi Proof of Concept (POC) juga harus dilaksanakan secara berperingkat dengan sistem sokongan.

“… selain kempen kesedaran yang agresif bagi melatih semua pengguna untuk menggunakan sistem ini secara mudah dan berkesan,” katanya dalam kenyataan hari ini.

Mengulas lanjut, Lukman berpandangan, lokasi-lokasi rumah tol sedia ada yang tidak strategik dan berdekatan dengan kawasan simpang yang sesak juga hendaklah diteliti semula.

Ini supaya pelaksanaan infrastruktur Multi Lane Free Flow (MLFF) mampu mengurangkan kesesakan lebuhraya-lebuhraya utama negara, katanya.

“Paling penting, sebarang peningkatan tambang tol yang disebabkan oleh kos pengurusan hendaklah dielakkan bagi mengelakkan beban kewangan yang bakal ditanggung oleh para pengguna,” katanya.

Semalam, Menteri Kerja Raya Datuk Seri Alexander Nanta Linggi berkata, Lebuhraya Duta-Ulu Kelang Expressway (Duke) menjadi syarikat konsesi lebuh raya terkini yang bakal melaksanakan sistem pembayaran terbuka di plaza tol lebuh raya kendaliannya.

Persetujuan yang dicapai hasil perbincangan di antara Kementerian Kerja Raya dan Duke menjadikan keseluruhan jumlah lebuh raya yang bakal terbabit dalam pelaksanaan sistem pembayaran terbuka kepada 12 lebuh raya yang dijangka bermula pada September 2023.

Malah, Lebuhraya Duke juga dipilih sebagai lokasi kedua pelaksanaan (POC) selepas Lebuhraya Sungai Besi bagi menilai sistem Multi Lane Fast Flow (MLFF) sebelum ia dilaksanakan di semua lebuh raya di dalam negara.


Hartal Doktor Kontrak ‘kemuncak’ perjuangan sejak 2010

BANGI, 17 Zulhijjah 1442H, Selasa – Kerajaan perlu memberi ruang mendengar sendiri keluhan dan tuntutan kumpulan doktor perubatan kontrak bagi memastikan penyelesaian yang kondusif serta komprehensif dapat dilaksanakan.

Ini kerana, isu lantikan doktor dan kakitangan kesihatan secara kontrak sudah menjadi perjuangan yang berlaku sejak awal 2010 dan berlanjutan sehingga kini.

Malah, Hartal Doktor Kontrak yang berlangsung serentak di seluruh negara semalam, menjadi kemuncak kepada perjuangan yang panjang itu, kata Presiden Ikatan Pengamal Perubatan dan Kesihatan Muslim Malaysia (I-Medik), Prof Dr Azizi Ayob.

“Sebenarnya, I-Medik telah menekankan isu ini sejak 2016 lagi terhadap lantikan kontrak ‘batch’ pertama, dan kita menjangkakan keadaan ini akan berlaku berdasarkan jumlah graduan yang keluar sama ada IPTA, IPTS dari dalam dan luar negara.

“Ini kerana jumlah graduan melebihi kemampuan KKM untuk membenarkan mereka melakukan latihan wajib dan diserap dalam lantikan tetap di bawah kementerian,” katanya dalam temu bual bersama Malaysia Hari Ini (MHI), pagi tadi.

Beliau berkata, gerakan seumpama itu sudah dijangka berlaku sekiranya dalam tempoh sejak 2010 sehingga 2016 sebelum ini, masih tiada satu perancangan kondusif menyelesaikan isu lantikan kontrak berkenaan.

Katanya, I-Medik memahami dan bersimpati dengan lebih 23,000 doktor kontrak Malaysia yang memperjuangkan isu ini, terutama dalam ketika tempoh pandemik COVID-19.

“Kita faham situasi sekarang meminta kedua-dua pihak sama ada doktor dan kakitangan kesihatan diberi sedikit ruang dan pada masa sama kerajaan juga mendengar serta menggariskan solusi yang lebih kondusif dan komprehensif.

“Sebulan lepas juga pihak kumpulan hartal telah membuat satu memorandum secara rasmi kepada kerajaan, dan sebenarnya KKM, SPA dan Perdana Menteri juga maklumkan mengenai isu itu,” katanya.

Dr Azizi berkata, penyelesaian yang diumumkan Tan Sri Muhyiddin Yassin pada Jumaat lalu juga bersifat ‘win-win situation’ kepada kedua-dua pihak iaitu doktor kontrak dan kerajaan.

“Ini kerana solusi itu adalah langkah penyelesaian segera memandangkan kita dalam fasa pandemik.

“Kita perlu memikirkan kedua-dua pihak, meraikan kakitangan perubatan dan kesihatan serta pada masa sama kerajaan mesti melihat isu ini dengan lebih mendalam dan solusi lebih komprehensif,” katanya.

Hartal Doktor Kontrak diwujudkan bagi menuntut jaminan pelantikan tetap bagi doktor kontrak dan baharu, hak gaji serta kebajikan sama rata dengan doktor tetap, termasuk cuti dan faedah.

Difahamkan, sejak 2016, seramai 786 pegawai perubatan sahaja dilantik secara tetap, manakala selebihnya berkhidmat secara kontrak.


Mansuh subsidi minyak masak beri kesan harga makanan

SHAH ALAM, 2 Zulhijjah 1443H, Sabtu – Pemansuhan subsidi minyak masak tulen botol dua hingga lima kilogram bakal memberi kesan kepada banyak produk lain khususnya peniaga di dalam sektor makanan.

Ketua Pemuda BERJASA, Fahmi Bazlan berkata, tidak mustahil berlaku kenaikan harga makanan di restoran berikutan peniaga juga terkesan dengan penghapusan subsidi.

Maka, langkah kerajaan memansuhkan pemberian subsidi sekali gus ditanggung oleh segenap lapisan masyarakat di negara ini.

“Kerajaan kena ingat bahawa subsidi minyak paket yang diberikan sebelum ini sebenarnya tidak mencukupi. Kalau ke pasaraya, tidak akan jumpa minyak masak paket ini.

“Jadi, bagaimana kerajaan kata subsidi minyak masak paket tidak menjadi masalah, walhal hakikatnya ia tidak mencukupi dan rakyat masih bergantung kepada minyak masak botol,” katanya dalam sidang media program Kendurian BERJASA Shah Alam, di sini hari ini.

Yang Dipertua BERJASA Shah Alam itu berkata, apabila pemansuhan itu tersenarai dalam keperluan asas, maka ia juga memberi kesan kepada semua produk-produk lain yang berkaitan.

Justeru, tidak mustahil rakyat akan berdepan dengan lebih banyak kenaikan harga termasuk dalam perniagaan makanan.

“Saya yakin jika dilihat pada inflasi jurang di antara pendapatan minimum dengan kenaikan harga barang, ia sangat-sangat menakutkan kita.

“Jadi, BERJASA mengharapkan ada sesuatu yang difikirkan kerajaan yang lebih berbaloi dan beberapa tindakan segera perlu dilakukan bagi memastikan keresahan rakyat dijawab dengan baik oleh kerajaan,” katanya.

Terdahulu, kira-kira 500 pengunjung membabitkan kalangan ahli BERJASA dan masyarakat setempat disasarkan menghadiri program Kendurian anjuran BERJASA Shah Alam hari ini.

Fahmi berkata, program berkenaan adalah inisiatif BERJASA Shah Alam menggabungkan ahli parti yang mendaftar bersama masyarakat setempat bagi menjamu satu tan durian Batu Kurau.

“Hari ini adalah nak menterjemahkan bahawa parti BERJASA serius dan bersungguh-sungguh untuk kita memastikan perjuangan parti akan mendapat sambutan masyarakat di Shah Alam.

“Kita nak pastikan supaya apa yang kita perjuangkan ini bukan sekadar untuk PRU15 tetapi akan mengorak langkah ke PRU-PRU akan datang.

“Pada masa sama, kita berhasrat memastikan kepimpinan BERJASA menjadi sebahagian daripada kepimpinan Malaysia di masa akan datang,” katanya.


Serangan bom kereta di Kabul korbankan tiga nyawa

KABUL, 11 Rabiulawal 1442H, Rabu – Serangan bom kereta telah meragut nyawa sekurang-kurangnya tiga orang dan mencederakan 14 yang lain di ibu negara Afghanistan, di sini.

Insiden itu berlaku setelah sebuah kereta yang penuh dengan bahan letupan meletup berhampiran Kementerian Dalam Negeri Afghanistan di Kabul, semalam.

Sebelum insiden itu, dilaporkan berlaku satu kejadian pengeboman kereta dan tembakan mengorbankan sekurang-kurangnya tujuh orang dan mencederakan 33 yang lain termasuk anggota polis serta orang awam, di wilayah Khost, timur Afghanistan.

Belum ada kumpulan mengaku bertanggungjawab atas serangan itu, yang berlaku di tengah rundingan damai antara pemerintah Afghanistan dan kumpulan militan Taliban.

Misi Bantuan Pertubuhan Bangsa-Bangsa Bersatu di Afghanistan (UNAMA) pada hari Isnin menyatakan, keprihatinan serius mengenai peningkatan jumlah korban awam di seluruh negara walaupun terdapat rundingan intra-Afghanistan.

Amerika Syarikat (AS) yang menyerang Afghanistan dan menggulingkan rejim Taliban pada tahun 2001, mengadakan perjanjian ‘perdamaian’ dengan kumpulan militan pada bulan Februari.

Di bawah perjanjian itu, militan bersetuju untuk menghentikan serangan mereka terhadap pasukan asing sebagai balasan pengunduran tentera AS dari Afghanistan.

Namun, data rasmi menunjukkan bahawa pengeboman dan serangan lain telah meningkat sebanyak 70 peratus sejak itu.

Wakil khas AS ke Afghanistan pada hari Selasa mengatakan, tahap keganasan di Afghanistan sangat tinggi.

“Terlalu banyak orang Afghanistan yang mati. Pihak-pihak di sini sangat memerlukan kesepakatan mengenai pengurangan kekerasan yang menjurus ke arah gencatan senjata yang tetap dan menyeluruh,” kata wakil AS, Zalmay Khalilzad dalam satu kenyataan sebelum terbang ke Doha untuk bertemu dengan kedua-dua pihak yang terlibat dalam rundingan intra-Afghanistan. – Agensi


Gempa bumi sederhana landa utara Sumatera pagi ini

KUALA LUMPUR, 26 Muharram 1442H, Isnin – Gempa bumi sederhana bermagnitud 5.0 pada skala Richter melanda utara Sumatera, Indonesia pada 2.28 pagi tadi.

Menurut kenyataan Jabatan Meteorologi Malaysia, gegaran itu berlaku kira-kira 75 kilometer (km) timur dari Meulaboh, Indonesia pada kedalaman 120km.

Bagaimanapun, kejadian berkenaan tidak membawa ancaman tsunami kepada Malaysia. – Bernama


Tiga lagi negeri dikenakan PKPB

KUALA LUMPUR, 19 Rabiulawal 1442H, Khamis – Kerajaan akan melaksanakan Perintah Kawalan Pergerakan Diperketatkan (PKPD) di tiga lokasi baharu di Sabah, manakala tiga lagi negeri – Negeri Sembilan, Terengganu dan Perak – dikenakan Perintah Kawalan Pergerakan Bersyarat (PKPB).

Menteri Kanan (Kluster Keselamatan) Datuk Seri Ismail Sabri Yaakob berkata, pelaksanaan PKPD dibuat di Pusat Tahanan Sementara (PTS) Tawau, Penjara Sandakan dan Kuarters Penjara Taman Wira Sandakan  berkuat kuasa esok sehingga 19 November.

‘’Setakat 4 November 2020, saringan Kementerian Kesihatan (KKM) merekodkan sebanyak 440 kes positif COVID-19 melibatkan tahanan dan juga staf di Pusat Tahanan Sementara Tawau ini.

“PKPD PTS Tawau ini akan melibatkan 1,707 inidividu yang terdiri daripada 1,603 tahanan dan 104 kakitangan,’’ katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.

Beliau berkata, PKPD di Penjara Sandakan dan Kuarters Penjara Taman Wira pula membabitkan seramai 1,605 individu yang merangkumi 1,308 orang tahanan dan 297 orang kakitangan. -Bernama


Wabak taun terbesar ragut 7 nyawa di Haiti

PORT-AU-PRINCE, 6 Rabiulawal 1444H, Isnin – Sekurang-kurangnya tujuh kematian direkodkan pada Ahad susulan penyakit taun kembali menular ketika Haiti lumpuh oleh sekatan geng bersenjata yang mencetuskan kekurangan bahan api dan kebersihan air minuman.

Penyakit itu mengorbankan kira-kira 10,000 orang melalui penularan pada 2010 yang telah dinyatakan oleh pasukan pengaman Pertubuhan Bangsa-Bangsa Bersatu (PBB).

Pertubuhan Kesihatan Pan Amerika (PAHO) pada 2020 berkata, Haiti telah menjalani setahun tanpa kes kolera yang disahkan.

“Menurut maklumat yang kami ada, jumlah kematian adalah kira-kira 7 hingga 8 orang.

“Terdapat satu kematian semalam” kata Ketua Pengarah Kementerian Kesihatan, Laure Adrien ketika sidang media.

Kementerian Kesihatan sebelum ini mengesahkan satu kes di kawasan Port-au-Prince dan terdapat kes yang disyaki di bandar Cite Soleil di luar ibu negara, yang menjadi lokasi perang geng bersenjata pada Julai. – Agensi


Siapa sebenarnya cuba jadikan isu kedaulatan Sabah modal pilihan raya?

BANGI, 30 Muharram 1442H, Jumaat – Datuk Seri Hishammuddin Tun Hussein kecewa apabila tindakan mempertahankan kedaulatan Sabah dianggap sebagai sesuatu yang jijik.

Menerusi catatan di Facebook hari ini, Hishammuddin menegaskan sebagai Menteri Luar, beliau perlu memberi respons terhadap cadangan Presiden Warisan, Datuk Seri Shafie Apdal supaya tidak timbul kekeliruan.

“Media juga minta saya respons. Takkan Liew Chin Tong hendak saya berdiam? Ke masa jadi Timbalan Menteri Pertahanan dahulu, Liew Chin Tong memang suka berdiam?.

“Lebih saya kecewa, tindakan saya pertahan kedaulatan Sabah dianggap sebagai jijik. Ini saya tak nak komen.

“Biarlah rakyat sendiri lihat dan nilai tahap pemikiran pemimpin pembangkang,” katanya.

Terdahulu, pemimpin parti tamak haloba DAP, Liew Chin Tong berkata, tindakan Hishammuddin menggunakan isu tuntutan senator Filipina ke atas Sabah sebagai bahan politik ketika ini adalah ‘amat menjijikkan’.

Dakwanya, menteri terbabit bertindak begitu kononnya untuk menunjukkan ketegasan dan pada masa sama memberikan gambaran Presiden Warisan berlembut kepada Manila.

Kata senator DAP itu lagi, dengan membuat pelbagai tuduhan palsu dalam isu berkenaan serta menjadikan dasar negara dalam hal ehwal antarabangsa sebagai bahan kempen menghadapi Warisan di Sabah, Hishammuddin patut meletakkan jawatannya.

Hishammuddin bagaimanapun menyangkal dakwaan Chin Tong bahawa menggunakan isu kedaulatan Sabah sebagai modal kempen Pilihan Raya Negeri (PRN) Sabah.

“Kalau Liew Chin Tong hendak tuduh saya gunakan isu ini sebagai modal pilihan raya, cuba tanya Shafie dahulu, kenapa hanya pada 28 Ogos iaitu selepas tarikh PRN Sabah ditetapkan Suruhanjaya Pilihan Raya (SPR) baru Shafie tiba-tiba hendak cadang agar kerajaan berunding dengan Filipina?

“Jadi, sebenarnya siapa cuba jadikan isu ini sebagai modal pilihan raya?,” soalnya.

Beliau juga secara sinis mempersoalkan sama ada pembangkang membidas dakwaan tidak bertanggungjawab Setiausaha Hal Ehwal Luar Filipina, Teodoro Locsin Jr sebelum ini.

“Atau ada tak Liew Chin Tong sendiri buat kenyataan yang menyokong tindakan saya dan Timbalan Menteri pertahankan Sabah?,” soalnya lagi.


PRN enam negeri bermula hari ini, penamaan calon di 173 pusat jadi tumpuan

KUALA LUMPUR, 11 Muharam 1445H, Sabtu – Pilihan Raya Negeri (PRN) yang melibatkan enam negeri bermula hari ini dengan 173 pusat penamaan calon akan dibuka bermula 9 pagi ini.

Bakal calon mewakili parti-parti politik atau bertanding atas tiket Bebas pada PRN di Selangor, Negeri Sembilan, Pulau Pinang, Kedah, Kelantan dan Terengganu mempunyai tempoh sehingga 10 pagi untuk menyerahkan borang pencalonan kepada Pegawai Pengurus di semua pusat penamaan calon.

Selain 245 kerusi Dewan Undangan Negeri (DUN) dipertandingkan di enam negeri itu, turut diadakan ialah Pilihan Raya Kecil (PRK) Parlimen Kuala Terengganu setelah kerusi berkenaan diisytihar kosong berikutan keputusan Mahkamah Pilihan Raya Terengganu pada 27 Jun membatalkan kemenangan Datuk Ahmad Amzad Hashim daripada PAS pada Pilihan Raya Umum ke-15 (PRU15).

Bagi PRN dan PRK berkenaan, tempoh berkempen ditetapkan selama 14 hari bermula hari ini selepas pengisytiharan calon-calon yang layak bertanding dan akan berakhir pada 11.59 malam, 11 Ogos nanti.

Suruhanjaya Pilihan Raya (SPR) menetapkan PRN di Selangor, Kedah, Pulau Pinang, Kelantan, Terengganu dan Negeri Sembilan serta PRK Parlimen Kuala Terengganu diadakan serentak dengan 12 Ogos sebagai hari pengundian, manakala pengundian awal pada 8 Ogos.

PRN itu merupakan kali pertama menyaksikan enam negeri berkenaan mengadakan pilihan raya bagi memilih Ahli DUN masing-masing secara berasingan daripada pilihan raya untuk kerusi Parlimen.

DUN Kelantan yang mempunyai 45 kerusi dibubarkan pada 22 Jun diikuti Selangor yang mempunyai 56 kerusi pada 23 Jun, manakala Pulau Pinang (40 DUN), Kedah (36 DUN) dan Terengganu (32 DUN) masing-masing dibubarkan pada 28 Jun, sementara Negeri Sembilan yang mempunyai 36 kerusi DUN, dibubarkan pada 1 Julai lepas.

Berdasarkan statistik SPR, seramai 9,773,571 pemilih berdaftar layak mengundi pada PRN enam negeri itu dengan Selangor seramai 3,747,057 pengundi, Kedah (1,585,085), Kelantan (1,411,912), Pulau Pinang (1,234,198), Terengganu (930,894) dan Negeri Sembilan (864,425).

Sementara itu, Jabatan Meteorologi menerusi laman webnya malam tadi, meramalkan cuaca baik di Pulau Pinang, Kedah, Kelantan dan Terengganu pada sebelah pagi hari ini.

Hujan juga diramal berlaku di satu dua tempat di kawasan pedalaman di Selangor pada sebelah pagi manakala ribut petir di satu dua tempat diramal berlaku di Negeri Sembilan. – Bernama


Hukuman mati terhadap tawanan perang Ukraine-Russia kejam: PBB

KYIV, 22 Ramadan 1444H, Khamis – Setiausaha Agung Pertubuhan Bangsa-Bangsa Bersatu (PBB), Antonio Guterres menggesa pelaku yang bertanggungjawab melakukan hukuman mati terhadap tawanan perang perlu diberikan hukuman setimpal.

Beliau yang terkejut dengan tindakan berkenaan menyifatkan ia terlalu kejam dan perlu dipandang serius.

“Insiden berkenaan bukan kes terpencil tetapi perlu dipandang serius,” katanya.

Tambahnya, misi pemantauan hak asasi manusia PBB di Ukraine terkejut dengan video yang mengerikan dan tersebar di media sosial.

Tindakan itu secara jelas menunjukkan berlaku beberapa pelanggaran undang-undang kemanusiaan antarabangsa termasuk yang dilakukan terhadap tawanan perang, baru-baru ini.

“Pelanggaran undang-undang kemanusiaan ini mesti disiasat dan pelaku perlu dikenakan tindakan,” tegasnya.

Sementara itu, Presiden Volodymyr Zelenskyy mengutuk tindakan kejam memenggal kepala rakyatnya dan berikrar akan mencari pelaku dan menghukumnya.

Menteri Luar Ukraine, Dmytro Kuleba yang membandingkan Russia dengan kumpulan Daesh menyifatkan Russia lebih kejam daripada kumpulan pengganas.

Dalam pada itu, jurucakap Kremlin pula, Dmitry Peskov berkata, kesahihan video yang tersebar itu perlu diteliti sebelum membuat keputusan walaupun mengakui tindakan berkenaan terlalu kejam. – Agensi


Najib pegang banyak jawatan untuk lakukan jenayah dalam SRC: TPR

PUTRAJAYA, 20 Muharam 1444H, Khamis – Mahkamah Persekutuan di sini hari ini diberitahu bahawa semua tindakan yang diambil oleh Datuk Seri Najib Tun Razak dalam kes SRC International Sdn Bhd adalah bagi mencapai hasrat peribadi beliau bagi mendapat perolehan secara salah bagi dirinya, dan kerugian secara salah kepada syarikat itu.

Pendakwa ad hoc Datuk V.Sithambaram berhujah bahawa tidak ada sebarang bukti yang menunjukkan perayu (Najib) bertindak bagi melindungi atau memelihara kepentingan SRC, sebagaimana yang dipertanggungjawabkan kepadanya secara undang-undang.

“Najib adalah perdana menteri, menteri kewangan, dan juga penasihat emeritus syarikat itu. Ia ketara dan jelas bahawa dia menggunakan semua kedudukannya itu bagi mendapatkan perolehan kewangan menerusi pinjaman RM4 bilion daripada Kumpulan Wang Persaraan Diperbadankan (KWAP). Hasrat perayu melakukan jenayah dilaksanakan dengan cara dia memegang pelbagai jawatan berbeza.

“Apa yang dirancang oleh perayu terhadap wang berbilion yang dibekukan di Swiss bank, tiada siapa yang tahu. Ia adalah ‘mens rea’ (niat) perayu melaksanakan hasrat jenayah dalam pelbagai kedudukannya, yang membolehkan perayu melakukan tujuh kesalahan sebagaimana dakwaan keatasnya,” katanya pada pendengaran rayuan Najib terhadap sabitan dan hukuman penjara kerana penyelewengan RM42 juta dana SRC International.

Beliau berkata sememangnya niat tunggal perayu adalah untuk melakukan jenayah dalam pelbagai peranan yang dimainkan olehnya dalam pentadbiran negara, dan dalam SRC.

Sithambaram berkata gabungan pelbagai peranan yang dimainkan Najib membolehkan dia melaksanakan rancangannya untuk mendapat manfaat daripada dana SRC, apabila dia meletakkan dirinya dalam kedudukan yang menyaksikan lembaga pengarah (BoD) SRC bertindak atas arahannya, dan bukannya sebagai pengarah bebas.

“Walaupun undang-undang menghendaki BOD SRC sentiasa bertindak demi kepentingan terbaik SRC, ia sebenarnya bertindak (tanpa disedari) demi kepentingan terbaik perayu.

“Pinjaman RM4 bilion KWAP kepada SRC telah hilang, sementara hutang masih dibayar oleh kerajaan daripada dana awam. Ia sesuatu yang luar biasa apabila syarikat yang baru ditubuhkan (SRC) diberi pinjaman yang begitu besar.

“Kelulusan pinjaman dilakukan dengan sangat pantas, dan ia diluluskan kabinet yang dipengerusikan oleh Najib pada ketika itu,” katanya di hadapan panel lima hakim yang diketuai oleh Ketua Hakim Negara Tun Tengku Maimun Tuan Mat.

Lain-lain hakim dalam panel itu terdiri daripada Hakim Besar Sabah dan Sarawak Tan Sri Abang Iskandar Abang Hashim dan Hakim Mahkamah Persekutuan Datuk Nallini Pathmanathan, Datuk Mary Lim Thiam Suan serta Datuk Mohamad Zabidin Mohd Diah. – Bernama


UMS sedia saringan COVID-19 pandu lalu

KOTA KINABALU, 9bRabiulakhir 1442H, Rabu — Universiti Malaysia Sabah (UMS) kini menyediakan perkhidmatan saringan COVID-19 secara pandu lalu kepada orang ramai.

Pengarah Pusat Rawatan Warga (PRW) UMS, Dr. Muhammad Syafiq Abdullah berkata, perkhidmatan itu dibuka setiap hari di Pusat Rawatan Warga (PRW) yang terletak berhampiran dengan Pusat Sukan UMS.

“Orang ramai boleh datang membuat saringan antara jam 9.30 pagi hingga 12 tengah hari atau jam 2.30 petang hingga 4.30 petang.

“Saringan akan dibuat di lobi PRW dengan cepat, cermat dan selamat tanpa perlu turun dari kereta,” katanya dalam satu kenyataan, di sini, hari ini.

Menurut Dr. Syafiq, bayaran sebanyak RM95 dikenakan bagi saringan menggunakan kaedah “rapid test”, manakala RM333 untuk kaedah ‘COVID-19 rt-PCR’. – Bernama


WAFIQ sokong masjid jadi pusat transit mangsa keganasan rumah tangga

BANGI, 23 Ramadan 1442H, Rabu – Pertubuhan Ikatan Wanita Antarabangsa bagi Institusi Keluarga dan Pendidikan Berkualiti (WAFIQ) menyokong penuh usaha menjadikan masjid sebagai pusat transit bagi mangsa keganasan rumah tangga.

Presiden WAFIQ, Prof Madya Dr Rafidah Hanim Mokhtar berkata, pihaknya amat menyambut baik usaha Jabatan Agama Islam Wilayah Persekutuan (Jawi) dan Jabatan Pembangunan Wanita, Keluarga dan Masyarakat dalam melantik 14 masjid di sekitar Kuala Lumpur sebagai Pusat Transit Mangsa Keganasan Rumah Tangga.

Beliau berkata, masjid adalah antara institusi yang sangat rapat dengan kekeluargaan dan tepat untuk dijadikan sebagai pusat hentian setempat atau ‘one stop centre’.

“Isu keganasan rumah tangga yang semakin meningkat memerlukan pendekatan dari segala sudut.

“Tambahan pula, NGO-NGO yang mendapat kepercayaan menguruskan isu keganasan rumah tangga menghadapi kekangan dari sudut kewangan dalam menyediakan tempat transit yang selamat dan selesa,” katanya dalam satu kenyataan.

Mengalu-alukan pembabitan 14 masjid yang dilantik, Prof Rafidah turut berharap usaha yang dilakukan Jawi turut dicontohi oleh negeri-negeri lain.

14 masjid terlibat adalah Masjid Wilayah Persekutuan, Masjid Al-Ghufran TTDI, Masjid Al-Imam Al-Ghazali, Masjid Al-Qurtubi, Masjid Amru Ibn Al-Ass, Masjid Salahuddin Al-Ayyubi, Masjid Al-Imam Asy Syafie, Masjid Ar Rahimah, Masjid Jamsul Ehsan, Masjid Abu Ubaidah Al-Jarrah, Masjid Al-Muqarrabin, Masjid Az-Zubair ibn Awwam, Masjid Ar Rahman dan Masjid Al-Ikhlasiah.

“Usaha yang sangat murni yang digerakkan Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri ini sekali gus menterjemahkan Islam sebagai cara hidup yang kolektif dengan menampilkan solusi kepada permasalahan. Sesuai dengan takrifan Islam yang bermaksud selamat dan sejahtera.

“TeleWAFIQ yang merupakan platform aduan orang ramai tentang isu rumah tangga, kes syariah dan sivil, gangguan seksual di tempat kerja dan penindasan majikan ke atas pekerja dengan rendah hati menawarkan khidmat nasihat dan berbesar hati untuk bekerjasama rapat dalam usaha ini,” katanya.

WAFIQ juga antara NGO yang menawarkan khidmat nasihat percuma bagi membantu golongan wanita yang mengalami masalah perkahwinan, termasuk penderaan seksual dan keganasan rumah tangga melalui platform – TeleWAFIQ.

Platform itu adalah antara usaha WAFIQ membantu golongan wanita yang ditindas atau buntu untuk mendapatkan medium bantuan serta khidmat nasihat melalui kaedah guaman, kaunseling atau perubatan.


Makin ramai penduduk terjejas gempa bumi alami tekanan, serangan panik

HATAY, 25 Rejab 1444H, Khamis – Kanak-kanak yang kehilangan tempat tinggal akibat gempa bumi besar melanda Turkiye dan Syria minggu lalu sedang belajar untuk memahami situasi yang berlaku.

Seorang guru berkata, mereka mencuba menangani kebimbangan terhadap gempa bumi dengan bermain dan ‘membina blok bangunan’, kata seorang guru.

“Mereka bercakap tentang gempa bumi. Mereka membina blok dan berkata… ‘Adakah ini baik untuk gempa bumi?’ dan ‘Adakah ia stabil?’,” kata guru, Busra Civelek.

Beliau kini menjaga 22 kanak-kanak di dalam bilik darjah sementara di atas feri yang telah diubah suai menjadi klinik dan tempat perlindungan di pelabuhan Iskenderun.

Mereka juga bermain dengan lori bomba mainan. “Mereka berkata… ‘Kita perlu pergi ke (zon) gempa dengan cepat’,” katanya.

Jumlah kematian gabungan di Turkiye dan Syria telah meningkat lebih 41,000, dan berjuta-juta memerlukan bantuan kemanusiaan selepas kehilangan tempat tinggal dan tanpa kemudahan asas.

Hasibe Ebru, pakar psikiatri yang bekerja di feri itu, berkata orang lain banyak menangis dan sukar tidur.

“Saya memberitahu (mereka yang terselamat) bahawa apa yang mereka alami adalah perkara biasa dan gejala ini akan beransur-ansur berkurangan dalam persekitaran yang selamat.

“Ini benar-benar menenangkan mereka. Mereka berasa lega apabila mengetahui mereka tidak gila, mereka sebenarnya waras dan ini adalah sesuatu yang akan dialami oleh mana-mana orang biasa. Kami memantau mereka sepanjang hari,” katanya.

Kesan kesihatan mental jangka panjang hanya boleh difahami dengan masa, kerana orang memproses trauma dengan cara yang berbeza, kata Ebru.

Tahap trauma yang dialami oleh mangsa yang terselamat adalah sangat besar.  Ada yang telah ditarik dari runtuhan selepas berjam-jam dalam kesejukan dan kegelapan.

Ramai yang ahli keluarga telah meninggal dunia atau hilang, dan kawasan kejiranan yang sibuk di mana mereka tinggal telah diubah menjadi timbunan konkrit yang hancur.

Doktor berkata, mereka sedang merawat semakin ramai pesakit yang mengalami gangguan tekanan selepas trauma dan serangan panik selepas gempa bumi. – Agensi


14 pengawal tentera terkorban serangan konvoi di Pakistan

ISLAMABAD, 27 Safar 1442H, Khamis – Serangan bersenjata dan roket yang menyasarkan pengawal tentera, semalam telah mengakibatkan sekurang-kurangnya 14 orang maut di wilayah barat daya Pakistan, kata para pegawai.

Kesemua mangsa terdiri daripada tujuh anggota tentera dan tujuh pengawal keselamatan swasta meninggal dunia apabila sekumpulan lelaki bersenjata menyerang sebuah konvoi kenderaan yang bergerak di lebuh raya utama menuju bandar terbesar di negara ini, Karachi.

Menurut sumber keselamatan yang tidak mahu didedahkan identitinya, kenderaan itu menuju ke Karachi dari bandar pelabuhan Gwadar ketika mereka diserang berhampiran bandar kecil Ormara, kira-kira 250 kilometer (155 batu) barat dari destinasi mereka.

Mayat mangsa yang terbunuh dipindahkan ke pangkalan tentera laut berhampiran, kata pegawai tempatan kepada Al Jazeera.

Menteri Dalam Negeri di wilayah Balochistan, Zia Langove mengesahkan, perincian serangan itu bagaimanapun menyatakan angka kematian kepada 15 orang.

Katanya, serangan itu melibatkan sekurang-kurangnya tujuh penyerang bersenjata dengan pelancar roket dan senjata berat lain.

“Serangan itu dilakukan oleh antara tujuh atau lapan penyerang yang melepaskan tembakan ke konvoi dengan pelancar roket dan senjata berat lain. Mereka melarikan diri dari kawasan itu,” katanya.

Langove berkata, konvoi kenderaan itu membawa pekerja syarikat pembangunan minyak dan gas milik kerajaan.

Katanya lagi, ada mangsa yang cedera dalam kejadian itu tetapi tidak menyatakan angka yang tepat.

Jalan raya ditutup buat sementara waktu berikutan serangan itu, sementara pasukan keselamatan melancarkan operasi pencarian di kawasan berkenaan.

Sehingga kini, tidak ada kumpulan yang mengaku bertanggungjawab atas serangan itu, bagaimanapun kejadian sama seperti dengan serangan sebelumnya oleh kumpulan pemisah etnik bersenjata Baloch pada konvoi di jalan raya yang sama. – Agensi


Kanak-kanak terus jadi mangsa ganas penjajah Israel

QALQILIA, 28 Safar 1444H, Jumaat – Rejim penjajah terus menyerang penduduk Palestin, terkini 11 rakyat Palestin cedera termasuk kanak-kanak ketika himpunan protes mingguan.

Demonstrasi penduduk sebagai bantahan terhadap pembinaan dan perluasan penempatan haram Israel di kampung Kafr Qaddum, wilayah Qalqilia di Tebing Barat.

Menurut sumber tempatan, askar pendudukan Israel menyerang penunjuk perasaan dengan peluru hidup dan bersalut getah serta gas pemedih mata.

Serangan rejim menyebabkan seorang kanak-kanak cedera ditembak di tulang pahanya dan 10 yang lain terkena peluru bersalut getah.

Terdapat juga mangsa yang sesak nafas akibat terhidu gas pemedih mata.

Agensi berita WAFA melaporkan semua penunjuk perasaan yang cedera dirawat di tempat kejadian.

Selama bertahun-tahun, penduduk kampung dari Kafr Qaddum dan kampung jiran telah mengadakan protes mingguan setiap hari Jumaat terhadap pembinaan penempatan haram Israel.

Lebih 650,000 peneroka Israel tinggal di penempatan Yahudi di seluruh Wilayah Palestin yang diduduki – yang jelas melanggar undang-undang antarabangsa.-  Agensi


Tidak perlu layanan ‘kayangan’ di masjid

KOTA BHARU, 4 Safar 1443H, Sabtu – Pihak pengurusan masjid diminta agar tidak membeza-bezakan layanan kepada individu atau kumpulan tertentu sebaliknya melayan sama rata jemaah yang hadir untuk menunaikan solat di masjid.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata layanan ‘kayangan’ itu tidak seharusnya berlaku dan pihaknya sedang mengenal pasti lokasi seperti dalam video yang tular di laman sosial semalam.

Video berkenaan memaparkan individu dikatakan kenamaan memasuki masjid tanpa menunggu giliran dan ia mengundang kecaman warga maya yang mempersoal wujudnya dua darjat antara orang kenamaan dan rakyat biasa.

“Pihak yang berhormat menteri agama sendiri telah pun meminta dan memohon penjelasan daripada pihak masjid khususnya di bawah kelolaan Jabatan Kemajuan Islam Malaysia (JAKIM) dan insya-Allah dalam tempoh sehari dua lagi perkara ini kita akan selesaikan.

“Saya sendiri pun sebenarnya apabila ke masjid saya beratur, paling penting yang mahu ke masjid perlu pergi awal dan ambil tempat sesuai,” katanya.

Beliau berkata demikian kepada pemberita selepas menghadiri program pembahagian sumbangan bakul makanan dan wang tunai kepada 25 pengayuh beca menerusi Program Yayasan Dakwah Islamiah Malaysia (YADIM) Peduli: Musaadah YADIM-Bank Islam di Dataran Muhammadi, di sini hari ini.

Ahmad Marzuk berkata selain memastikan SOP dipatuhi, pihaknya turut mengingatkan pengurusan masjid supaya mempunyai budi bicara dalam menentukan kehadiran jemaah dan tidak hanya melayani kumpulan tertentu.

Beliau berkata pihaknya sentiasa memperbaharu prosedur operasi standard (SOP) membabitkan kehadiran jemaah di masjid.

“SOP jemaah di masjid sekarang masih lagi terhad iaitu dengan hanya jumlah minimum. Kerajaan memandang serius perkara ini dan kita akan sentiasa memperbaharu SOP mengikut kesesuaian.

“Kadar jangkitan wabak COVID-19 juga menjadi antara pertimbangan untuk kita perbaharui SOP bagi membenarkan lebih ramai jemaah dapat hadir ke masjid, namun paling penting sekarang kadar imuniti kelompok di negara ini perlu dicapai terlebih dahulu,” katanya. – Bernama


Lelaki pukul penghantar makanan ditahan

GEORGE TOWN, 10 Ramadan 1442H, Khamis  – Polis menahan seorang lelaki malam tadi bagi membantu siasatan kerana disyaki memukul penghantar makanan menggunakan penukul besi di kepala mangsa dalam kejadian di pekarangan sebuah pangsapuri di Bayan Lepas, di sini dua hari lepas.

Ketua Polis Daerah Timur Laut ACP Soffian Santong berkata, lelaki berumur 31 tahun yang juga penganggur itu ditahan di rumahnya pada 11.15 malam bagi membantu siasatan dan polis turut merampas penukul besi yang dipercayai digunakan sebagai senjata untuk memukul mangsa.

“Dalam kejadian 4.10 petang Selasa itu, penghantar makanan berusia 40 tahun berkenaan berada di pekarangan pangsapuri untuk menghantar makanan yang ditempah isteri kepada suspek dan lelaki itu menunggu lama di situ kerana wanita tersebut tidak turun mengambil tempahannya.

“Lelaki itu bertindak menghubungi wanita berkenaan beberapa kali bagi memaklumkan bahawa dia sudah tiba di lokasi, namun panggilan tidak dijawab sebelum dia (wanita) datang bagi mengambil makanan 10 minit kemudian dan penghantar makanan berkenaan beredar pulang,” katanya ketika dihubungi di sini, hari ini.

Beliau berkata, kira-kira 20 minit kemudian mangsa dihubungi suami wanita itu, kononnya mahu memulangkan semula makanan dan sebaik tiba di pekarangan pangsapuri tersebut, berlaku pertengkaran antara mereka malah suspek menuduh penghantar makanan tersebut memarahi isterinya.

Soffian berkata, berikutan berang, suspek bertindak memukul kepala penghantar makanan itu menggunakan penukul besi sehingga menyebabkan kecederaan dan mangsa menerima sembilan jahitan pada kepala akibat kejadian berkenaan.

“Siasatan lanjut masih dijalankan dan lelaki yang memukul penghantar makanan itu kini direman selama tiga hari bagi membantu siasatan, kes disiasat menurut Seksyen 324 Kanun Keseksaan iaitu dengan sengaja menyebabkan kecederaan,” katanya. -Bernama


Thailand lanjut darurat hingga pertengahan Januari

BANGKOK, 7 Rabiulakhir 1442H, Isnin – Thailand akan mengekalkan perintah darurat berkaitan COVID-19 sehingga pertengahan Januari depan, sebagai usaha untuk memastikan jangkitan wabak itu terkawal ketika cuti Tahun Baharu.

Jurucakap kerajaan Anucha Burapachaisri berkata, Kabinet hari ini meluluskan lanjutan perintah darurat selama 45 hari dari 1 Disember hingga 15 Januari – lanjutannya yang kelapan dicadangkan oleh Pusat Pentadbiran bagi Situasi COVID-19 (CCSA).

Perintah darurat sekarang sepatutnya berakhir pada 30 November ini.

“Lanjutan perintah kali ini lebih panjang daripada lanjutan 30 hari sebelum ini kerana ia merangkumi cuti Tahun Baharu. Langkah ini diambil bagi memastikan pandemik COVID-19 terkawal,” katanya pada sidang media di sini hari ini.

Perisytiharaan darurat telah diumumkan di negara itu sejak 26 Mac bagi mengawal penularan virus tersebut.

Sehingga hari ini, Thailand merekodkan 3,920 kes COVID-19 melibatkan 60 kematian. – Bernama


Harga siling pelitup muka dikurangkan kepada RM1

KUALA LUMPUR, 21 Zulhijjah 1441H, Selasa – Kerajaan bersetuju untuk menurunkan harga siling pelitup muka tiga lapis kepada RM1 seunit, kata Menteri Perdagangan Dalam Negeri dan Hal Ehwal Pengguna (KPDNHEP) Datuk Alexander Nanta Linggi.

Beliau berkata, KPDNHEP bersedia untuk menurunkan lagi harga siling pelitup muka dari semasa ke semasa bagi mengurangkan beban orang ramai susulan arahan kerajaan mewajibkan pemakaian pelitup muka di tempat awam yang sesak mulai, 1 Ogos lalu.

“Saya ingin memaklumkan harga tiga lapis pelitup muka akan diturunkan lagi kepada RM1 seunit di peringkat runcit. Maknanya 95 sen di peringkat borong. Usaha ini diharapkan membantu mengurangkan beban orang ramai dan ibu bapa menyediakan pelitup muka buat anak.

“Kementerian juga bersedia untuk menurunkan lagi harga siling ke paras yang lebih rendah dari semasa ke semasa. Langkah ini akan dilakukan secara berterusan. RM1 satu unit tidak akan berakhir di situ sahaja kerana kita akan tengok dan kaji lagi bersama pemegang taruh,” katanya ketika sesi soal jawab di Dewan Rakyat hari ini.

Nanta menjawab soalan Chong Chieng Jen (PH-Stampin) mengenai rasional kementerian meningkatkan harga maksimum topeng muka tiga lapis daripada 80 sen seunit ke RM1.50 seunit.

Beliau berkata, susulan arahan mewajibkan pemakaian pelitup muka itu, permintaan terhadap pelitup muka di pasaran meningkat dan menyebabkan pengeluaran pelitup muka ditingkatkan sekali gus memberi kesan kepada penurunan harganya. -Bernama


Harga siling baru ayam RM9.40 mulai 1 Julai

PUTRAJAYA, 29 Zulkaedah 1443H, Rabu – Kabinet hari ini memutuskan untuk tidak mengapungkan harga ayam dan meneruskan subsidi, serta menetapkan harga siling runcit ayam standard pada RM9.40 sekilogram bagi Semenanjung Malaysia.

Menteri Pertanian Dan Industri Makanan, Datuk Seri Ronald Kiandee berkata, mesyuarat Jemaah Menteri juga bersetuju menetapkan harga siling runcit telur ayam bagi gred A pada 45 sen/biji;  gred B (43 sen/biji) dan gred C (41 sen/biji) di Semenanjung Malaysia.

“Penetapan harga siling bagi ayam standard dan telur ini berkuat kuasa mulai 1 Julai 2022,” katanya dalam kenyataan hari ini.

Pada 24 Jun lepas Perdana Menteri, Datuk Seri Ismail Sabri mengumumkan keputusan kerajaan untuk tidak menaikkan kadar tarif elektrik dan air di Semenanjung, manakala harga ayam di pasaran tidak akan diapungkan dalam usaha memastikan rakyat tidak terbeban.- Bernama


‘Hak umat Islam, nak sebut Allah boleh tapi jangan seleweng’

BANGI, 1 Syaaban 1442H, Ahad – Umat Islam diajak untuk bersama-sama membina gelombang kebangkitan ummah bagi menolak golongan bukan muslim mengunakan kalimah-kalimah suci agama Islam.

Gesaan itu disuarakan Presiden Persatuan Kebajikan Darul Islah (Perkid), Ustaz Masridzi Sat dipercayai susulan keputusan Mahkamah Tinggi yang membenarkan penganut Kristian seluruh negara menggunakan kalimah Allah dalam penerbitan pendidikan agama itu.

Selain perkataan Allah, tiga lagi perkataan lain yang dibenarkan ialah Baitullah, Kaabah dan solat.

Sehubungan itu, Ustaz Masridzi khuatir sekiranya umat Islam menjadi keliru atau lebih parah merosakkan akidah mereka.

Lebih membimbangkan jika wujud gerakan memurtadkan umat Islam seperti mana yang berlaku sebelum ini.

Meskipun gembira bukan muslim memeluk Islam, namun lebih berdukacita jika Allah SWT yang satu menjadi sama dengan Allah tiga dalam satu (Trinity), katanya.

“Jadi di sebalik kebaikan, mudaratnya lebih besar.

“Maka mari bersama-sama kita bina gelombang kebangkitan ummah untuk menolak golongan bukan muslim gunakan kalimah-kalimah suci agama kita,” katanya dalam catatan di Facebook, hari ini.

Pada masa sama, Ustaz Masridzi yang juga Naib Pengerusi Pertubuhan-Pertubuhan Pembela Islam (PEMBELA) mengingatkan pihak-pihak tertentu untuk tidak mengambil hak muslim.

“Jangan ambil hak kami sebagai umat Islam. Nak sebut nama Allah boleh tapi jangan selewengkan.

“Rekod dan sejarah telah membuktikan mereka ada agenda lain,” katanya.


Tindakan tegas terhadap penjualan minyak bersubsidi kepada kenderaan asing

BANGI, 1 Ramadan 1443H, Ahad – Menteri Perdagangan Dalam Negeri Dan Hal Ehwal Pengguna (KPDNHEP), Datuk Seri Alexander Nanta Linggi mengarahkan, pemantauan yang lebih agresif dijalankan di semua stesen minyak terutama berdekatan dengan negeri bersempadan.

Beliau berkata, ini bagi mengelakkan ketirisan penjualan minyak petrol bersubsidi kepada kenderaan asing.

Katanya, aktiviti penguatkuasaan yang lebih agresif juga akan dilaksanakan dengan pelancaran OPS PANTAU 2022 hari ini.

“Selain memastikan bekalan barangan mencukupi dan dijual pada harga munasabah, OPS PANTAU 2022 turut memastikan pematuhan yang tinggi oleh para peniaga berikutan pembukaan sepenuhnya sektor ekonomi dan pintu sempadan negara yang bermula 1 April 2022,” katanya dalam kenyataan, hari ini.

Kenyataan itu merujuk gambar tular mengaitkan sebuah kenderaan dengan plat nombor negara sempadan yang dikatakan mengisi minyak petrol bersubsidi di sebuah stesen minyak di dalam negara.

Alexander berkata, berdasarkan aduan yang turut tular, kenderaan yang mempunyai plat nombor pendaftaran Singapura itu dikatakan mengisi minyak petrol menggunakan nozel berwarna kuning yang disyaki minyak petrol RON95 – iaitu minyak bersubsidi.

“Kementerian memandang serius isu ini dan saya sudah mengarahkan Bahagian Penguat Kuasa KPDNHEP untuk menjalankan siasatan dengan serta-merta.

“KPDNHEP dari semasa ke semasa telah mengeluarkan arahan kepada semua syarikat minyak dan pengusaha stesen minyak yang bersempadan dengan Singapura bagi memastikan pematuhan larangan penjualan petrol RON95 kepada semua kenderaan termasuklah motosikal yang bernombor pendaftaran asing,” katanya.

Beliau berkata, kementerian juga telah mengarahkan semua KPDNHEP negeri yang bersempadan dengan Singapura dan Thailand supaya mempergiatkan pemantauan, pemeriksaan serta mengambil tindakan tegas terhadap mana-mana pihak yang melanggar Akta Kawalan Bekalan 1961 (Akta 122) dan (Peraturan-Peraturan Kawalan Bekalan 1974).

Katanya, undang-undang itu memperuntukkan denda tidak melebihi RM1 juta atau hukuman penjara tidak melebihi tiga tahun atau kedua-duanya bagi individu, dan denda tidak melebihi RM2 juta terhadap perbadanan atau syarikat.

“Orang ramai adalah digalakkan untuk membuat aduan dan melaporkan kepada KPDNHEP jika terdapat aktiviti penyelewengan penjualan minyak bersubsidi kepada pihak yang tidak sepatutnya,” katanya.


Pakar PBB gesa Israel bebas tahanan kanak-kanak Palestin, Ahmed Manasra

RAMALLAH, 17 Zulhijjah 1443H, Ahad – Pakar hak asasi manusia Pertubuhan Bangsa-Bangsa Bersatu (PBB) menggesa Israe segera membebaskan tahanan Palestin, Ahmed Manasra, 20, yang ditahan sejak usia 14 tahun dan mengalami masalah kesihatan mental yang serius.

“Pemenjaraan Ahmad hampir enam tahun telah meragut masa kanak-kanak, persekitaran keluarga, perlindungan, dan semua hak yang sepatutnya dijamin sebagai seorang kanak-kanak,” lapor laman web PBB.

Keadaan mentalnya semakin merosot, adalah noda kepada kita semua sebagai sebahagian daripada komuniti hak asasi manusia antarabangsa, tambah pakar itu.

Pakar itu termasuk Francesca Albanese, pelapor khas mengenai situasi hak asasi manusia di Wilayah Palestin yang diduduki sejak 1967, dan Fionnuala Ní Aoláin, pelapor khas mengenai promosi dan perlindungan hak asasi manusia dan kebebasan asasi sambil menentang keganasan.

Selain itu, mereka termasuk E. Tendayi Achiume, pelapor khas mengenai rasisme bentuk kontemporari, diskriminasi kaum, xenofobia dan sikap tidak bertoleransi yang berkaitan dan Tlaleng Mofokeng, pelapor khas mengenai hak untuk kesihatan.

“Adegan menyayat hati seorang kanak-kanak apabila tulang patah terbaring di atas tanah – disoal siasat secara ganas melanggar norma dan prinsip hak asasi manusia mengenai penangkapan dan penahanan kanak-kanak, terus menghantui hati nurani kami.

“Kepada Ahmed kami, kami kesal kerana gagal melindungi anda,” kata pakar itu.

Pada 2015, Ahmed yang ketika itu berusia 13 tahun dan sepupunya yang berusia 15 tahun dituduh menikam dua warga haram Israel di penempatan Pisgat Ze’ev di Tebing Barat yang diduduki, jelas laman web PBB.

Sepupunya mati ditembak di tempat kejadian, manakala Ahmed dilanggar sebuah kereta dan mengalami kecederaan serius di kepala manakala penduduk haram Israel mengejeknya.

Berikutan penahanannya, rakaman video, disebarkan secara meluas di media, menunjukkan Ahmed yang ketika itu masih kanak-kanak tertekan diperlakukan dengan kasar dan disoal siasat tanpa kehadiran ibu bapa atau wakil sahnya. – Agensi


Percepat dos penggalak elak sistem kesihatan negara lumpuh

Oleh Zuhayati Yazid

BANGI, 23 Jamadilawal 1443H, Selasa – Pemberian dos penggalak perlu dipercepatkan kerana bukan sahaja mengekang penularan dan lonjakan kes, sebaliknya dapat menyelamatkan sistem kesihatan negara.

Pakar Perubatan Kesihatan Awam, Universiti Putra Malaysia (UPM), Prof Madya Dr Malina Osman berkata, situasi itu penting kerana pasukan perubatan bukan sahaja merawat pesakit COVID-19, tetapi perlu juga memantau pesakit lain.

“Dalam tempoh enam bulan tahun ini sahaja kebanyakan aktiviti perawatan dan pengurusan penyakit bukan COVID-19 terhalang, keadaan itu memaksa pesakit dipindahkan ke hospital swasta.

“Jadi kita perlu ingat ‘kenangan’ mencabar yang pernah dilalui berbanding keadaan kita yang selesa hari ini.

“Justeru kita perlu pantas supaya pemberian vaksin penggalak dilakukan dengan cepat, bukan sahaja lindungi diri mereka yang yang berdepan kesan serius tapi diyakini mampu selamatkan sistem kesihatan negara,” katanya.

Beliau berkata demikian ketika menjadi panel di program Dimensi bertajuk, 2022, Jangkaan Gelombang Omicron yang disiarkan di TV Pertiwi, malam ini.

Prof Malina menjelaskan, biarpun simptom Omicron tidak sebegitu ganas berbanding delta dan varian-varian lain namun sikap berwaspada perlu diutamakan.

Kelekaan dalam SOP membolehkan mereka yang terdedah berpotensi mendapat jangkitan dan impaknya terus kepada individu yang belum divaksin, warga emas serta indiviu yang mempunyai penyakit kronik.

“Pada saya, apa yang dilakukan kerajaan adalah pendekatan yang tepat cuma kita perlu bergerak pantas.

“Saya harap perkara ini tidak berulang seperti berlaku pada Jun, Julai dan Ogos lalu di mana ratusan pesakit COVID-19 meninggal dunia dalam tempoh sehari.

“Justeru, kita harap vaksin penggalak dapat dilakukan dengan segera,” katanya.

Pada masa sama, beliau menasihati supaya tidak terlalu selesa dengan statistik kes yang semakin menurun kerana dibimbangi menjadi seperti yang berlaku di Eropah.

“Apa yang kita lihat di Amerika Syarikat (AS) dan Eropah kini, kes mereka melonjak dan berada di luar jangkaan walaupun majoriti penduduk mereka sudah menerima vaksin,” katanya.

Pautan Dimensi:
https://fb.watch/aaRnpVESBQ/